MT Il-Ġurnal Uffiċjali tal-Unjoni Ewropea L 113/32

DEĊIŻJONI TAL-KUMMISSJONI (UE) 2016/633

tat-23 ta’ Lulju 2014

dwar l-għajnuna mill-Istat SA.33961 (2012/C) (ex 2012/NN) implimentata minn Franza favur il-Kamra tal-Kummerċ u tal-Industrija ta' Nîmes – Uzès – Le Vigan, Veolia Transport Aéroport de Nîmes, Ryanair u Airport Marketing Services

(notifikata bid-dokument C(2014) 5078)

(It-test bil-Franċiż biss huwa awtentiku)

(Test b’rilevanza għaż-ŻEE)

IL-KUMMISSJONI EWROPEA,

wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 108(2)(i) tiegħu, (1)

wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

wara li kkunsidrat ir-Regolament tal-Kunsill (KEE) Nru 2408/92 tat-23 ta' Lulju 1992 dwar aċċess għat-trasportaturi tal-ajru tal-Komunità għal rotot tal-ajru intra-Komunitarji (2),

wara li l-partijiet interessati ġew mistiedna jressqu l-kummenti tagħhom skont dawn l-Artikoli (3) u wara li ġew ikkunsidrati dawn il-kummenti,

Billi:

1. IL-PROĊEDURA

(1) Permezz tal-ittra tas-26 ta’ Jannar 2010, il-Kummissjoni rċeviet ilment dwar il-vantaġġi li allegatament irċeviet il-kumpanija tal-ajru Ryanair Limited (“Ryanair”) f’numru ta’ ajruporti reġjonali u lokali Franċiżi. Fir-rigward tal-ajruport ta’ Nîmes, dan l-ilment jirreferi wkoll għall-kontribuzzjonijiet finanzjarji li l-operaturi suċċessivi ta’ dan l-ajruport, il-Kamra tal-Kummerċ u l-Industrija [Chambre de Commerce et d'Industrie] ta’ Nîmes – Uzès – Le Vigan (“is-CCI”) u Veolia Transport Aéroport de Nîmes (“VTAN”), allegatament ibbenefikaw minnhom.

(2) Permezz tal-ittra tas-16 ta' Marzu 2010, il-Kummissjoni bagħtet verżjoni mhux kunfidenzjali tal-ilment lil Franza, u stiednet ukoll lil Franza tiċċara l-miżuri inkwistjoni. Franza wieġbet permezz tal-ittri tal-31 ta' Mejju u tas-7 ta’ Ġunju 2010.

(3) Permezz tal-ittra tat-2 ta' Novembru 2011, l-ilmentatur bagħat aktar informazzjoni insostenn tal-ilment tiegħu. Permezz tal-ittra tal-5 ta’ Diċembru 2011, il-Kummissjoni bagħtet dawn id-dettalji u talbet lil Franza biex tagħtiha aktar informazzjoni. Fit-22 ta' Diċembru 2011, Franza talbet estensjoni biex twieġeb, liema estensjoni l-Kummissjoni aċċettat permezz tal-ittra tal-4 ta' Jannar 2012. Franza ssottomettiet il-kummenti u t-tweġibiet tagħha permezz tal-ittra tas-27 ta’ Frar 2012.

(4) Permezz tal-ittra datata s-26 ta’ April 2012, il-Kummissjoni għarrfet lil Franza dwar id-deċiżjoni tagħha li tiftaħ il-proċedura (“id-deċiżjoni tal-ftuħ”) skont l-Artikolu 108(2) tat-Trattat dwar il-Funzjonament tal-Unjoni Ewropea (TFUE) dwar l-għajnuniet potenzjali mogħtija lis-CCI, lil VTAN u lil Ryanair.

(5) Permezz tal-ittri tad-29 ta' Mejju u tat-28 ta' Ġunju 2012 Franza talbet żewġ estensjonijiet oħrajn sabiex twieġeb għat-talbiet ta' informazzjoni addizzjonali magħmulin fid-deċiżjoni tal-ftuħ. Fil-31 ta' Lulju 2012, Franza bagħtet il-kummenti tagħha kif ukoll l-informazzjoni u d-dokumenti li talbet il-Kummissjoni fid-deċiżjoni tal-ftuħ.

(6) Id-deċiżjoni tal-Kummissjoni ġiet ippubblikata f'Il-Ġurnal Uffiċjali tal-Unjoni Ewropea (4). fl-10 ta' Awwissu 2012. Il-Kummissjoni stiednet lill-partijiet interessati biex fi żmien xahar minn wara din il-pubblikazzjoni jressqu l-kummenti tagħhom dwar dawn il-miżuri.

(7) Il-Kummissjoni rċeviet kummenti mill-partijiet interessati. Fl-24 ta' Settembru 2012, is-CCI, VTAN u l-Junjin Konġunta għall-organizzazzjoni u l-iżvilupp tal-ajruport ta' Nîmes – Alès – Camargue – Cévennes (Syndicat Mixte pour l'aménagement et le développement de l'aéroport de Nîmes – “SMAN”) ressqu l-kummenti tagħhom flimkien. Airport Marketing Services Limited (“AMS”) ressqet il-kummenti tagħha fit-3 ta' Ottubru 2012. Ryanair ukoll ressqet sensiela ta' kummenti fit-3 ta' Ottubru 2012. Barra minn hekk, fl-20 ta' Lulju 2012, fl-10 ta' April 2013, fl-20 ta' Diċembru 2013, fil-31 ta' Jannar 2014 u fis-7 ta' Frar 2014, Ryanair ressqet kummenti ġenerali u komuni għall-każijiet kollha ta' għajnuna mill-Istat investigati mill-Kummissjoni u li jirrigwardawha

(8) Permezz tal-ittri tal-24 ta' Ġunju 2012, tat-3 ta' Mejju 2013 u tad-9 ta' Jannar 2014, il-Kummissjoni bagħtet lil Franza l-kummenti mressqa mill-partijiet interessati. Il-Kummissjoni tat lil Franza l-possibbiltà li tikkumenta dwar dawn il-kummenti. Franza wieġbet għal dawn l-ittri permezz tal-ittri datati t-13 ta' Lulju 2012, is-16 ta' Novembru 2012, it-3 ta' Mejju 2013 u t-3 ta' Frar 2014. Fl-ittra tagħha tat-13 ta' Lulju 2012, hija indikat lill-Kummissjoni li l-kummenti riċevuti ma kinux jeħtieġu kummenti min-naħa tagħha minħabba dawk li kienu diġà ntbagħtu rigward l-ajruport ta' Marsilja. Barra minn hekk Franza infurmat lill-Kummissjoni li ma xtaqitx tibgħat kummenti bi tweġiba għall-kummenti tal-partijiet terzi.

(9) Bl-ittra tat-18 ta' Ottubru 2012, il-Kummissjoni talbet aktar informazzjoni mingħand Franza. Franza wieġbet fit-3 ta' Diċembru 2012.

(10) Bl-ittra tat-23 ta' Diċembru 2013, il-Kummissjoni reġgħet talbet aktar informazzjoni mingħand Franza. Franza talbet estensjoni oħra permezz tal-ittra tal-24 ta' Diċembru 2013. Il-Kummissjoni tat din l-estensjoni permezz tal-ittra tas-6 ta' Jannar 2014. Franza talbet estensjoni ġdida permezz tal-ittra tal-5 ta' Frar 2014. Il-Kummissjoni tat din l-estensjoni permezz tal-ittra tal-11 ta' Frar 2014. Franza ssottomettiet tweġibiet parzjali permezz tal-ittra tad-19 ta’ Frar 2014. Minħabba l-informazzjoni nieqsa, il-Kummissjoni bagħtet tfakkira lil Franza permezz tal-ittra tad-19 ta' Marzu 2014. Franza wieġbet permezz tal-ittra tal-10 ta' April 2014.

(11) Bl-ittra tal-20 ta' Marzu 2014, il-Kummissjoni reġgħet talbet aktar informazzjoni. Franza wieġbet permezz tal-ittra tal-25 ta' April 2014. Minħabba l-informazzjoni nieqsa, il-Kummissjoni bagħtet tfakkira lil Franza permezz tal-ittra tat-13 ta' Mejju 2014. Franza wieġbet permezz tal-ittra tas-26 ta' Mejju 2014. Finalment, il-Kummissjoni talbet informazzjoni addizzjonali permezz tal-ittra tat-23 ta’ Ġunju 2014. Franza wieġbet permezz tal-ittra tal-1 ta' Lulju 2014.

(12) Il-Kummissjoni infurmat permezz ta' ittri lil Franza u lill-partijiet terzi interessati li kienu diġà bagħtu xi kummenti, l-intenzjoni tagħha li tevalwa l-kompatibbiltà tal-miżuri ta' għajnuna inkwistjoni mas-suq intern fuq il-bażi tad-dispożizzjonijiet tal-“Linji gwida tal-UE dwar l-għajnuna mill-Istat għall-ajruporti u l-linji tal-ajru” (5) (“il-Linji Gwida l-ġodda”). Il-Kummissjoni talbet lid-destinatarji ta' dawn l-ittri biex jaqsmu kwalunkwe kumment dwar dan is-suġġett. Barra minn hekk, fil-15 ta' April 2014, ġie ppublikat avviż f'Il-Ġurnal Uffiċjali tal-Unjoni Ewropea, (6) li kien jistieden lil Franza u lill-partijiet terzi interessati jressqu l-kummenti tagħhom dwar dan is-suġġett.

(13) Air France ressqet il-kummenti tagħha dwar dan fil-25 ta' April 2014. Ryanair għamlet l-istess fis-27 ta' Marzu 2014 u VTAN fit-23 ta' April 2014. Barra minn hekk, l-organizzazzjoni nongovernattiva Transport & Environment, ressqet il-kummenti tagħha fit-12 ta' Mejju 2014. Dawn id-diversi kummenti ntbagħtu lil Franza, li ma xtaqitx tibgħat kummenti dwarhom.

2. IL-KUNTEST FATTWALI

2.1 IL-KARATTERISTIĊI TAL-AJRUPORT U T-TRAFFIKU

(14) L-ajruport ta' Nîmes-Garons (minn hawn 'il quddiem l-“ajruport ta' Nîmes”) jinsab 12-il km 'l bogħod min-Nofsinhar ta' Nîmes, kapitali tad-dipartiment ta' Gard, fir-reġjun ta' Languedoc-Roussillon, fi Franza. Dan l-ajruport huwa miftuħ għat-traffiku kummerċjali nazzjonali u internazzjonali. L-ajruport ta' Nîmes jinsab madwar 60km 'l bogħod mill-ajruporti ta' Montpellier u ta' Avignon, 90km 'l bogħod mill-ajruport ta' Marseille-Provence, u 120km 'l bogħod mill-ajruport ta' Béziers-Cap d'Agde.

(15) Ir-runway prinċipali, ta' 2 040 m x 45 m, tista', skont Franza, tilqa' mingħajr restrizzjoni ajruplani tal-Kodiċi C (A319, A320, A321, B737-800) għal destinazzjonijiet Ewropej. Fit-teorija, Franza tistma li l-kapaċità massima tal-ajruport hija ta' 700 000 passiġġier.

(16) Sal-2011, l-ajruport ta' Nîmes kien ajrudrom prinċipalment militari fejn l-avjazzjoni ċivili kienet biss attività sekondarja. Għaldaqstant kien jinkludi bażi tal-avjazzjoni militari u bażi ċivili. Il-bażi ajrunavali ngħalqet fit-2 ta' Lulju 2011 u, minn dik id-data, l-ajruport ta' Nîmes sar prinċipalment ajruport ċivili, b'użu militari sekondarju.

(17) Mill-1965 sas-sena 2000, it-traffiku tal-passiġġieri kien isir biss fuq ir-rotta Nîmes/Pariġi operata minn Air France. L-attività kummerċjali ta' din ir-rotta madankollu naqset wara li bdiet topera linja tat-TGV. F'Novembru 2001, Air France waqfet tħaddem ir-rotta Nîmes/Pariġi. Il-kumpanija Air Littoral ħadet f'idejha l-operat ta' din ir-rotta sa Lulju 2003.

(18) Minn Ġunju tas-sena 2000, l-ajruport ta' Nîmes beda jilqa' fih lill-kumpanija Ryanair, għall-ewwel għal linja regolari b'destinazzjoni lejn Londra Stansted. Fl-2005, il-linja lejn Londra Stansted ġiet sostitwita minn linja lejn Londra Luton, u nfetħet linja ġdida lejn Liverpool. Fl-2006, Ryanair fetħet żewġ rotot ġodda, waħda lejn Charleroi u l-oħra lejn East Midlands. Wara l-2007, ir-rotazzjonijiet lejn Liverpool naqsu ħafna, u l-linja lejn l-East Midlands ingħalqet b'mod definittiv fl-2009. Fil-preżent Ryanair topera f'Nîmes titjiriet internazzjonali lejn Liverpool, Londra Luton, Charleroi u Fez.

(19) Mill-2001, Ryanair saret l-operatur ewlieni fl-ajruport ta' Nîmes, imbagħad, mill-2003, saret l-uniku operatur li jagħmel titjiriet regolari minn dan l-ajruport.

(20) It-traffiku tal-passiġġieri mill-ajruport ta' Nîmes f' dawn l-aħħar snin huwa miġbur fil-qosor fit-tabella 1 li tidher f'din il-premessa. Tabella 1 It-traffiku tal-ajruport ta’ Nîmes (1999-2012) skont l-għadd ta' passiġġieri 1999 2000 2001 2002 2003 2004 2005 2006 2007 2008 2009 2010 2011 2012 2013 Total ta' passiġġieri 297 150 277 521 319 378 231 122 134 444 156 581 206 128 226 887 225 701 224 458 180 027 176 521 192 474 184 850 195 319

2.2 OPERATURI U SIDIEN SUĊĊESSIVI TAL-AJRUPORT

(21) L-operat taż-żona ċivili tal-ajruport għall-bidu kien ingħata lis-CCI b'Digriet tal-15 ta' Marzu 1965 (“id-Digriet tal-1965”) fil-forma ta' konċessjoni ta' tagħmir pubbliku prevista għal perjodu ta' 60 sena mill-1 ta' Jannar ta' wara l-għoti tal-konċessjoni, jiġifieri sal-1 ta' Jannar 2026. Il-konċessjoni ġiet kompluta permezz ta' digriet dwar awtorizzazzjoni ta' okkupanza temporanja (“AOT”) ta' madwar 6 ettari ta' art supplementari, mogħtija fit-12 ta' Novembru 1986 (7). L-Istat temm il-konċessjoni fil-31 ta' Jannar 2006 (8).

(22) Id-Digriet tal-1965 jinkludi anness bl-ispeċifikazzjonijiet tal-kundizzjonijiet li taħthom is-CCI trid tiżgura l-istabbiliment, l-organizzazzjoni, il-manutenzjoni u l-operat tal-infrastruttura, il-bini, il-faċilitajiet u t-tagħmir. Skont l-AOT, l-oġġetti li jiffurmaw it-tagħmir tal-ajrudrom kienu proprjetà tal-Istat. Madankollu, il-bidliet li jkunu meħtieġa fl-infrastrutturi u fil-faċilitajiet kienet responsabbli għalihom is-CCI. Is-CCI kellha tħallas miżata annwali għall-art ta' 2 000 frank (madwar EUR 300). L-AOT tispeċifika wkoll li l-ajruport huwa “assenjat lill-Marina Nazzjonali (Ajrunavali) bħala benefiċjarja prinċipali u lis-[CCI] bħala benefiċjarja sekondarja”.

(23) Is-CCI tagħmel parti min-netwerk tal-Kmamar tal-Kummerċ u tal-Industrija. Fi Franza, il-Kmamar tal-Kummerċ u tal-Industrija huma istituzzjonijiet amministrattivi pubbliċi. B’mod ġenerali, Kamra tal-Kummerċ u tal-Industrija tirrappreżenta l-interessi ġenerali tal-kummerċ, tal-industrija u tas-servizzi tad-distrett tagħha. Il-missjonijiet u l-prerogattivi tal-Kmamar tal-Kummerċ u tal-Industrija huma stabbiliti bil-liġi u huma soġġetti għas-superviżjoni amministrattiva u finanzjarja tal-Istat, permezz tal-Ministru tal-Finanzi u tal-Faċilitajiet u ta’ dak tal-Ippjanar u l-Amministrazzjoni Territorjali, b’kull wieħed jaġixxi fil-qasam tal-kompetenza tiegħu. Skont l-Artikolu R 712-2 tal-Kodiċi tal-Kummerċ, “Is-superviżjoni tal-Kmamar tal-Kummerċ u tal-Industrija tar-Reġjun u tal-Kmamar tal-Kummerċ u tal-Industrija territorjali ssir mill-prefett tar-reġjun, mgħejun mill-entità reġjonali responsabbli mill-finanzi pubbliċi”. L-awtorità ta’ superviżjoni għandha għalhekk tkun konxja minn ċerti kategoriji ta’ deċiżjonijiet importanti stabbiliti mir-regolamenti (dwar pereżempju l-baġit, is-self, l-għoti ta’ garanziji lil partijiet terzi, it-trasferimenti, l-akkwist jew l-estensjoni ta’ parteċipazzjonijiet finanzjarji f’kumpaniji ċivili jew kummerċjali, eċċ.). Dawn l-atti ma jistgħux isiru jekk l-ewwel ma jkunux indirizzati lill-awtorità ta’ superviżjoni, li għandha d-dritt toġġezzjona għalihom. Il-Kmamar tal-Kummerċ u tal-Industrija huma mmexxija minn assemblea eletta minn fost ir-rappreżentanti tal-kumpaniji fil-kostitwenza tagħhom.

(24) Is-CCI kellha kontabilità separata għall-ġestjoni taż-żona ċivili tal-ajruport u l-attività tal-operat tagħha ġiet allokata f'kont separat tul dan il-perjodu. Biex ikun hemm distinzjoni bejn l-attivitajiet tas-servizz ġenerali tas-CCI mill-attività ta' ġestjoni tal-ajruport, il-parti tas-CCI li topera ż-żona ċivili tal-ajruport ta' Nîmes ser tissejjaħ is-“CCI-ajruport” f'din id-deċiżjoni.

(25) Mill-1 ta' Frar 2006, ir-responsabbiltà tal-ġestjoni, tal-manutenzjoni, l-operat u l-iżvilupp taż-żona ċivili tal-ajrudrom ġiet fdata f'idejn is-SMAN permezz ta' ftehim tal-31 ta' Jannar 2006. Skont dan il-ftehim, iż-żona ċivili tal-ajruport tqiegħdet għad-dispożizzjoni tas-SMAN, filwaqt li l-Istat żamm is-sjieda tal-beni.

(26) Is-SMAN hija istituzzjoni pubblika (9) maħluqa minn Digriet tal-Prefett ta' Gard tad-9 ta' Diċembru 2005. Hija tinkludi (10) il-Kunsill Ġenerali ta' Gard (Conseil Général du Gard – “is-CGG”), il-Komunità ta' Agglomerazzjoni ta' Nîmes Métropole (Communauté d'Agglomération de Nîmes Métropole – is-“CANM”), u l-Komunità ta' Agglomerazzjoni ta' Alès Cévennes (Communauté d'Agglomération d'Alès Cévennes – is-“CAAC”). Hija responsabbli mill-organizzazzjoni, il-manutenzjoni u l-ġestjoni, l-aktar mill-operat u l-iżvilupp, tal-infrastrutturi tal-avjazzjoni ċivili (11).

(27) Bejn l-1 ta' Frar 2006 u l-31 ta' Diċembru 2006, is-SMAN għaddiet, temporanjament, l-operat tal-ajruport lis-CCI permezz ta' delega ta' servizz pubbliku (12). F'dan ir-rigward, is-SMAN iddefinixxiet ir-regoli dwar l-organizzazzjoni, l-iżvilupp, il-manutenzjoni u l-ġestjoni tal-ajrudrom. F'koordinazzjoni mas-CCI-ajruport stabbilixxiet ukoll id-deċiżjonijiet u l-finanzjamenti meħtieġa għall-iżvilupp tal-ajrudrom skont ir-regoli stabbiliti mid-digriet tal-ħolqien tagħha u permezz tal-ftehim ta' delega ta' servizz pubbliku konkluż mas-CCI-ajruport. Min-naħa tagħha, is-CCI-ajruport kellha tieħu ħsieb il-bidliet li kellhom isiru minħabba x-xogħlijiet li kellha tagħmel, anki jekk dawn il-bidliet kienu jaffettwaw faċilitajiet jew strutturi li jinsabu barra l-kontroll taż-żona ċivili. Fid-dawl tal-ftehim ta' delega, ma kienx previst li s-CCI ikollha tħallas xi imposta għall-użu tal-infrastrutturi.

(28) Wara proċedura ta' sejħa għall-offerti li għaliha kkompetew żewġ offerti, is-SMAN għażlet li tissottokuntratta l-operat tal-ajrudrom lill-kumpanija Veolia Transport, bħala parti minn ftehim ta' delega ta' servizz pubbliku (is-“CDSP”) li jibda mill-1 ta' Jannar 2007. Din ħolqot lil Veolia Transport Aéroport de Nîmes, sussidjarja sħiħa tagħha sabiex tieħu post il-kumpanija ewlenija għat-twettiq tas-CDSP. Is-CDSP kellu l-għan li jagħti b'mod esklussiv lill-kumpanija delegata, b'riskju tagħha stess, l-operat, is-servisjar u l-manutenzjoni taż-żona ċivili tal-ajruport, tal-artijiet tiegħu, l-istrutturi, il-bini, l-infrastrutturi, it-tagħmir, in-netwerks kif ukoll l-iżvilupp tat-traffiku u l-iżvilupp tas-servizzi biex jintlaqgħu l-ajruplani ċivili relatati mat-traffiku tal-passiġġieri u mat-traffiku tal-merkanzija, għat-taħriġ tal-ajruplani ċivili u għall-attività tal-kumpaniji installati fuq is-sit. Għalkemm fil-bidu l-kuntratt ta' delega ma' Veolia Transport kien għal ħames snin, dan ġie estiż sal-31 ta' Diċembru 2012 (13).

(29) Is-SMAN nediet proċedura ġdida ta' delega ta' servizz pubbliku u fl-14 ta' Diċembru 2012 ġie ffirmat ftehim operattiv ġdid bejn is-SMAN u l-grupp Kanadiż SNC-Lavalin. Il-grupp ġdid delegat ilu jopera l-ajruport mill-1 ta' Jannar 2013.

(30) Wara li ttieħdet id-deċiżjoni li tingħalaq il-bażi tal-avjazzjoni militari, il-ġestjoni tal-ajruport ġiet trasferita bla ħlas lis-SMAN, mill-1 ta' Lulju 2011 (14) għal perjodu ta' 50 sena. Is-SMAN hija għalhekk l-amministratur tal-art u l-awtorità li tagħti l-konċessjoni tal-operat tal-ajruport, li jibqa' proprjetà tal-Istat.

3. DESKRIZZJONI TAL-MIŻURI

3.1 IL-MIŻURI SOĠĠETTI GĦALL-PROĊEDURA TA’ INVESTIGAZZJONI FORMALI

(31) Il-miżuri soġġetti għall-proċedura ta' investigazzjoni formali jirrigwardaw diversi ftehimiet konklużi mill-amministraturi suċċessivi tal-ajruport ma' Ryanair, b'mod dirett jew permezz tas-sussidjarja tagħha AMS, matul dan l-istess perjodu kif ukoll kontribuzzjonijiet finanzjarji minn diversi entitajiet u awtoritajiet pubbliċi lill-operaturi tal-ajruport mis-sena 2000 sal-ftuħ tal-proċedura ta' investigazzjoni formali.

3.2 GĦAJNUNA FINANZJARJA LILL-OPERATURI TAL-AJRUPORT

3.2.1 FINANZJAMENT TAL-ISPEJJEŻ MARBUTIN MAL-MISSJONIJIET IKKUNSIDRATI BĦALA SOVRANI FI ĦDAN L-AJRUPORT TA' NÎMES – SISTEMA NAZZJONALI TA' FINANZJAMENT TAL-MISSJONIJIET SOVRANI FL-AJRUPORTI FRANĊIŻI

(32) Diversi missjonijiet li twettqu mill-operaturi suċċessivi tal-ajruport ta’ Nîmes fir-rigward tas-sikurezza tat-traffiku tal-ajru, is-sigurtà jew il-protezzjoni ambjentali ġew iffinanzjati mill-awtoritajiet pubbliċi bejn l-2000 u l-2012. Dan il-finanzjament jaqa’ fil-kamp ta’ applikazzjoni tal-proċedura ta’ investigazzjoni formali.

(33) F’dan ir-rigward, Franza rreferiet għas-sistema ġenerali tal-finanzjament ta’ missjonijiet sovrani tal-Istat fl-ajruporti Franċiżi, stipulata fil-liġi nazzjonali u deskritta fil-premessi 36 u sussegwenti.

(34) Din is-sistema hija bbażata fuq ħlas fiskali, it-taxxa tal-ajruport, flimkien ma’ strument ta’ finanzjament addizzjonali. L-istorja u l-kundizzjonijiet ta’ dawn il-mekkaniżmi kif ukoll l-ambitu tal-missjonijiet li jiffinanzjaw huma deskritti fil-premessi 37 u dawk sussegwenti.

(35) Fl-1998, is-sentenza mogħtija mill-Kunsill tal-Istat fil-każ SCARA (15) indikat li l-missjonijiet ta’ sigurtà u ta’ sikurezza fl-ajruporti kienu missjonijiet sovrani taħt ir-responsabbiltà tal-Istat u għal din ir-raġuni ma setgħux jiġu imposti fuq l-utenti tal-ajruporti permezz ta’ imposti. Wara din is-sentenza, il-Liġi Nru 98-1171 tat-18 ta’ Diċembru 1998 dwar l-organizzazzjoni ta’ ċerti servizzi ta’ trasport bl-ajru u l-Artikolu 136 tal-Liġi Nru 98-1266 tat-30 ta’ Diċembru 1998 (Liġi tal-finanzi għall-1999) (16) stabbilixxew it-taxxa tal-ajruport, mill-1 ta’ Lulju 1999. Din hija taxxa assenjata, fis-sens li r-rikavat tagħha jista’ jintuża biss sabiex jiġu ffinanzjati ċerti spejjeż, f’dan il-każ il-kostijiet tal-missjonijiet li Franza tikkunsidra sovrani fl-ajruporti. Id-dispożizzjonijiet legali ta’ hawn fuq introduċew ukoll strument addizzjonali għall-finanzjament ta’ tali missjonijiet. L-ambitu tal-kompiti koperti minn dawn l-istrumenti, l-arranġamenti tat-taxxa tal-ajruport u l-arranġamenti tal-istrument addizzjonali huma ppreżentati suċċessivament aktar 'l isfel.

(36) Il-leġiżlazzjoni Franċiża flimkien mad-dispożizzjonijiet regolatorji, jistabbilixxu b’mod preċiż liema missjonijiet jistgħu jiġu ffinanzjati mit-taxxa tal-ajruport. Dawn huma s-salvataġġ u t-tifi tan-nar fuq l-ajruplani, il-prevenzjoni tal-periklu mill-annimali (17), l-ispezzjoni tal-bagalji fl-istiva, l-ispezzjoni tal-passiġġieri u tal-bagalji fil-kabina, il-kontroll tal-aċċess komuni għaż-żoni riservati (18), miżuri ta’ kontroll ambjentali (19) kif ukoll il-kontroll awtomatizzat fuq il-fruntieri permezz tal-identifikazzjoni bijometrika. Ir-referenza għall-kontroll awtomatizzat fil-fruntieri permezz tal-identifikazzjoni bijometrika ddaħħlet fil-leġiżlazzjoni fl-2008. Mill-bqija, l-ambitu tal-missjonijiet eliġibbli għall-finanzjament mit-taxxa tal-ajruport baqa’ l-istess minn meta ġie stabbilit dan il-mekkaniżmu, u jikkorrispondi għall-missjonijiet imsemmija fis-sentenza SCARA. Diversi regolamenti nazzjonali u Ewropej jispeċifikaw l-obbligi tal-operaturi tal-ajruporti fir-rigward tat-twettiq ta’ dawn il-missjonijiet. Pereżempju, f’dak li jirrigwarda s-salvataġġ u t-tifi tan-nar fuq l-ajruplani, ir-regolamenti jiddeterminaw eżatt ir-riżorsi umani u materjali li għandhom ikunu implimentati skont il-karatteristiċi tal-ajruport.

(37) Fil-każ ta’ kwalunkwe ajruport, it-taxxa tal-ajruport għandha titħallas minn kull kumpanija tal-ajru li tuża l-ajruport. Hija msejsa fuq l-għadd ta’ passiġġieri u l-piż tal-merkanzija u tal-posta mgħobbija mill-kumpanija. It-tariffa tat-taxxa tal-ajruport għal kull passiġġier jew tunnellata ta’ merkanzija jew posta tiġi stabbilita kull sena, għal kull ajruport individwali, skont il-kostijiet stmati għat-twettiq tal-missjonijiet iffinanzjati mill-mekkaniżmu.

(38) L-operaturi tal-ajruporti jistabbilixxu kull sena dikjarazzjoni annwali tal-kostijiet u tat-traffiku. Din id-dikjarazzjoni tippreżenta, għas-sena ta’ qabel, il-livelli ta’ traffiku u l-kostijiet tal-missjonijiet ta’ sigurtà u ta’ sikurezza (20) rreġistrati kif ukoll l-ammonti riċevuti mit-taxxa tal-ajruport u mill-mekkaniżmu addizzjonali għall-iffinanzjar ta’ dawn il-missjonijiet. Tkun tinkludi wkoll it-tbassir tat-traffiku, tal-kost u tad-dħul marbuta mal-missjonijiet ta’ sigurtà u ta’ sikurezza għas-sena kurrenti u s-sentejn segwenti. Din id-dikjarazzjoni tiġi vverifikata mill-awtoritajiet amministrattivi, li fost l-oħrajn jistgħu jagħmlu kontrolli fuq is-sit. Imbagħad, it-tariffa tat-taxxa tiġi stabbilita fuq il-bażi ta’ dan permezz ta’ digriet interministerjali.

(39) Billi r-rati tat-taxxa huma kkalkulati abbażi ta’ stimi tal-kostijiet u tat-traffiku, ġie adottat mekkaniżmu ta’ aġġustament ex post sabiex jiżgura li d-dħul mit-taxxi li jagħmel l-ajruport, supplimentat fejn xieraq minn dħul mill-istrument ta’ finanzjament addizzjonali deskritt fil-premessa 40, ma jaqbiżx il-kostijiet li ġġarrbu realment biex twettqu l-kompiti rilevanti. Il-kostijiet inkwistjoni jinkludu l-kostijiet tal-funzjonament u tal-persunal imġarrba fit-twettiq ta’ dawn il-missjonijiet ta' sigurtà u ta' sikurezza, l-amortizzazzjoni li tikkorrispondi għall-investimenti magħmula f’dawn il-missjonijiet, kif ukoll il-proporzjon tal-ispejjeż ġenerali marbuta ma’ dawn il-missjonijiet (21). L-operaturi jridu jżommu kont multiannwali tad-dħul mit-taxxa tal-ajruport u mill-mekkaniżmu addizzjonali, kif ukoll tal-ispejjeż imġarrba minħabba l-missjonijiet ikkonċernati. Hekk kif jiġi osservat bilanċ pożittiv, dan jiġi ttrasferit fil-kontijiet kumulattivi għas-snin preċedenti, li jistgħu jirriżultaw f’bilanċ pożittiv jew negattiv. Dan il-bilanċ jiġi kkunsidrat meta tiġi stabbilita r-rata tat-taxxa għas-sena ta’ wara. Barra minn hekk, kwalunkwe bilanċ pożittiv jiżdied mal-ispejjeż finanzjarji sostnuti mill-operatur.

(40) Minn meta nħoloq, il-mekkaniżmu ta’ finanzjament mit-taxxa tal-ajruport kellu jkun akkumpanjat minn mekkaniżmu addizzjonali. Fil-fatt, il-kostijiet tas-sigurtà u tas-sikurezza mhumiex proporzjonali għat-traffiku tal-ajru, għall-kuntrarju tad-dħul mit-taxxa tal-ajruport. F’dan il-kuntest, deher li fl-ajruporti bi ftit li xejn traffiku, kien ikun meħtieġ li t-tariffa tat-taxxa tal-ajruport tiġi ffissata għal livell għoli u diffiċilment tollerabbli mill-utenti, biex tibbilanċja il-kostijiet tas-sigurtà u tas-sikurezza. Għaldaqstant, għal dawn l-ajruporti kien previst li t-taxxa tal-ajruport tkun tista’ tiġi ffissata għal livell inqas minn dak meħtieġ biex jitkopru l-kostijiet u li jintuża mekkaniżmu ta’ finanzjament addizzjonali li jiffinanzja, skont il-ħtieġa, il-missjonijiet eliġibbli għall-finanzjament mit-taxxa tal-ajruport.

(41) Segwew sensiela ta’ diversi mekkaniżmi kumplimentari. Għall-ewwel, l-awtoritajiet Franċiżi rrikorrew għal fond fiduċjarju, il-fond ta’ intervent għall-ajruporti u t-trasport bl-ajru (“FIATA”), stabbilit b’mod parallel mat-taxxa tal-ajruport, u bħalha, mil-Liġi Nru 98-1266 tat-30 ta’ Diċembru 1998 imsemmija qabel. Dan il-fond, ipprovdut minn sehem tat-taxxa tal-avjazzjoni ċivili, issostitwixxa l-fond ta’ aġġustament tat-trasport bl-ajru (“FPTA”) li għall-ewwel kien riservat għall-finanzjament tar-rotot tal-ajru li jservu l-ippjanar spazjali. Il-finanzjament mill-FIATA kien ikopri l-istess missjonijiet iffinanzjati mill-FPTA u ġie estiż għall-missjonijiet koperti mit-taxxa tal-ajruport, sabiex jikkumplimentaw lil din tal-aħħar għall-ajruporti ż-żgħar. B'mod konkret, il-missjonijiet tal-FIATA kienu essenzjalment maqsumin f'żewġ “sezzjonijiet” separati: is-sezzjoni “ajruporti” għall-kopertura addizzjonali tal-missjonijiet ta’ sigurtà u ta’ sikurezza fl-ajruporti ż-żgħar u s-sezzjoni “trasport bl-ajru” għas-sussidji lir-rotot tal-ajru li jservu l-ippjanar spazjali. Id-deċiżjonijiet ta’ ħlas tas-sussidji mill-FIATA għall-finanzjament addizzjonali tal-missjonijiet ta’ sigurtà u ta’ sikurezza kienu jittieħdu fuq il-parir ta’ kumitat ta’ ġestjoni tas-sezzjoni “ajruporti” tal-FIATA.

(42) Fl-2005, il-FIATA tneħħa u l-finanzjament korrispondenti ġie inkorporat direttament fil-baġit tal-Istat għal sentejn skont l-istess prinċipji ta’ funzjonament, u kien jinvolvi b’mod partikolari l-opinjoni ta’ kumitat ta’ ġestjoni. Mill-2008, l-Istat issostitwixxa dan il-mekkaniżmu b’żieda fit-taxxa tal-ajruport, li wasslet biex it-taxxa tiġi ffissata għal livell ogħla minn kemm meħtieġ biex tkopri l-kostijiet tal-missjonijiet ta’ sigurtà u ta’ sikurezza għal ċerti ajruporti. Is-surplus li nħoloq b’konsegwenza ta’ dan tqassam mill-ġdid fost l-ajruporti ż-żgħar biex jissupplimenta r-rikavat mit-taxxa tal-ajruport, fejn stabbilita.

(43) Kif kien indikat qabel, id-dikjarazzjonijiet annwali tal-operaturi tal-ajruporti, li jiġu vverifikati mill-awtoritajiet amministrattivi, jindikaw il-kostijiet proġettati u rreġistrati kif ukoll id-dħul proġettat u rreġistrat, li jkunu ġejjin kemm mit-taxxa tal-ajruport kif ukoll mill-mekkaniżmu addizzjonali. Bl-istess mod, il-kontijiet annwali miżmuma mill-operaturi, li abbażi tagħhom jiġi kkalkolat il-bilanċ tal-kost u tad-dħul reali, li, jekk ikun pożittiv, iwassal għal tnaqqis tat-taxxa u allokazzjoni tal-ispejjeż finanzjarji li jridu jitħallsu mill-operaturi, jinkludu kemm ir-rikavat mit-taxxa tal-ajruport kif ukoll il-finanzjamenti riċevuti mill-mekkaniżmu addizjonali. Għalhekk, il-mekkaniżmu ta’ dikjarazzjoni, ta’ kontroll u ta’ aġġustament a posteriori maħsub biex jiġi evitat li jitħallsu aktar riżorsi pubbliċi mill-kostijiet realment imġarrba japplika kemm għat-taxxa tal-ajruport kif ukoll għall-mekkaniżmu addizzjonali.

(44) Din is-sistema nazzjonali tapplika għall-ajruport ta' Nîmes. Madankollu, meta l-bażi ajrunavali kienet attiva, parti mill-missjonijiet li kienu jaqgħu fl-ambitu tal-mekkaniżmu deskritt fil-premessi preċedenti kienu jitwettqu mill-operatur ta' din il-bażi. Parti biss mill-kostijiet imġarrba b'konsegwenza ta' dan kienu jiġu fatturati lill-operatur ċivili skont l-arranġamenti previsti fil-Ftehim li jiddefinixxi t-tqassim tal-ispejjeż ta' investiment u ta' funzjonament tal-faċilitajiet u s-servizzi ta' użu komuni bejn l-operatur ċivili u l-operatur militari. Din il-fatturazzjoni parzjali kienet tieħu inkunsiderazzjoni l-fatt li l-parti essenzjali tal-attività tal-pjattaforma kienet waħda militari. Is-sehem tal-kostijiet li kellu jħallas l-operatur ċivili kien imbagħad jiġi kkumpensat skont is-sistema ta' finanzjament tal-missjonijiet sovrani deskritti f'din is-sezzjoni

(45) Wara li għalqet il-bażi ajrunavali fl-1 ta' Lulju 2011, VTAN reġgħet bdiet twettaq il-missjonijiet kollha ta' sigurtà u ta' sikurezza tal-pjattaforma mqiegħda taħt ir-responsabbiltà tal-operaturi tal-ajruporti ċivili mil-liġi Franċiżi, bil-kostijiet relatati jiġu kkumpensati taħt is-sistema msemmija hawn fuq.

(46) Barra minn hekk, fid-deċiżjoni tal-ftuħ, il-Kummissjoni nnutat li billi l-ajruport ta' Nîmes kien baqa' prinċipalment ajrudrom militari sa Lulju 2011, ċerti investimenti relatati mal-infrastrutturi komuni, fosthom tar-runway, kienu saru taħt il-kontroll tal-Ministeru tad-Difiża.

3.2.2 GĦAJNUNA FINANZJARJA LIS-CCI-AJRUPORT

(47) Is-CCI-ajruport ħadet ħsieb l-operat tal-ajruport ta' Nîmes sal-31 ta' Diċembru 2006.

3.2.2.1 Il-kuntest kuntrattwali

(48) L-Awtorizzazzjoni ta' okkupanza temporanja tal-1986 (22) kienet tipprovdi l-ħlas mis-CCI ta' imposta ta' 2 000 frank fis-sena lill-Istat, il-proprjetarju tal-infrastruttura. Minbarra din l-ispeċifikazzjoni, ma hemm ebda trasferiment finanzjarju ieħor lis-CCI-ajruport previst f'dan il-kuntest kuntrattwali, li baqa' fis-seħħ sal-1 ta' Frar 2006.

(49) Mill-1 ta' Frar 2006, l-Istat qiegħed l-infrastrutturi tal-ajruport taż-żona ċivili għad-dispożizzjoni tas-SMAN, u taha l-awtorità li torganizza l-attività ċivili tal-ajruport, suġġett għall-prerogattivi tal-Ministeru tad-Difiża. Il-ftehim li sar fil-31 ta' Jannar 2006 bejn l-Istat u s-SMAN jistipula li s-SMAN, jew l-operatur terz li hija tagħżel, iwettaq u jiffinanzja l-organizzazzjoni taż-żoni ta' ċaqliq, l-allokazzjoni tal-postijiet ta' parkeġġ, u ż-żoni tal-ħażna ta' materjal taż-żona ċivili (23).

(50) F'dan il-kuntest, ġie konkluż ftehim ta' delega ta' servizz pubbliku bejn is-SMAN u s-CCI, li jiddelega lil din tal-aħħar il-ġestjoni operattiva (24) tal-ajruport bejn l-1 ta' Frar u l-31 ta' Diċembru 2006, sakemm tkun tista' titnieda proċedura ta' sejħa għall-offerti għall-għażla ta' operatur ġdid. L-Artikolu 6 ta' dan il-ftehim jistipula li l-ispejjeż operattivi tal-ajruport jiġu ffinanzjati mis-CCI, filwaqt li n-nefqa tal-investiment tkun iffinanzjata mis-SMAN. Biex ikopru l-ispejjeż operattivi tal-ajruport, kien previst li l-operatur jista' jirrikorri għal kontribuzzjonijiet mingħand persuni pubbliċi oħrajn interessati (25). Is-CCI kellha tħallas lis-SMAN imposta annwali fuq l-art ta' euro (26).

3.2.2.2 Investimenti fiż-żona tal-ajruport ċivili

(51) L-awtoritajiet Franċiżi ppreżentaw l-investimenti kollha li għamlet is-CCI-ajruport fiż-żona tal-ajruport ċivili matul il-perjodu ta' bejn l-1970 u l-2006, li l-ammont totali tagħhom matul dan il-perjodu kien ta' Eur 19 477 268. Dawn l-investimenti kienu jirrigwardaw it-tkabbir tat-terminal tal-passiġġieri. Il-bidliet affettwaw l-aktar is-sala tal-pubbliku, iż-żona ta' reġistrazzjoni, is-sala tal-imbark, iż-żona tal-wasliet tal-vjaġġaturi u ż-żona riservata għall-amministrazzjoni (27). L-għan tagħhom kien li jadattaw il-pjattaforma tal-ajruport biex tilqa' bejn 600 000 u 800 000 passiġġier fis-sena. Dawn ix-xogħlijiet tħallsu kollha mis-CCI-ajruport, li użat finanzi proprji kif ukoll ħadet xi self.

(52) Franza enfasizzat ukoll li matul il-perjodu ta' operat mis-CCI, sal-1 ta' Frar 2006, il-pjattaforma kollha tal-ajruport, minbarra t-terminal tal-passiġġieri, kienet allokata għall-attivitajiet militari tal-bażi. Ir-runway u t-torri tal-kontroll pereżempju, kienu nbnew u jintużaw għall-avjazzjoni militari. Dawn l-infrastrutturi eżistenti mbagħad intużaw għal skopijiet ta' avjazzjoni kummerċjali, iżda b'mod sussidjarju għall-attività militari. Il-Ministeru tad-Difiża għamel xi investimenti fil-livell tal-infrastrutturi. Madankollu, dawn l-investimenti ma kellhomx bħala għan l-iżvilupp jew iż-żamma tal-attivitajiet kummerċjali tal-ajruport iżda dawk tal-attivitajiet militari u għaldaqstant, ma kellhomx isiru jew jitħallsu mill-operatur ċivili. Is-CCI-ajruport, għall-kuntrarju, kienet tħallas lill-operatur militari kontribuzzjoni korrispondenti għas-sehem tal-kwota tagħha mill-kostijiet marbutin mal-infrastrutturi komuni (l-aktar ir-runway u t-torri ta' kontroll) u mas-servizzi komuni pprovduti (l-aktar in-navigazzjoni tal-ajru u s-servizzi ta' protezzjoni u tat-tifi tan-nar) (28).

3.2.2.3 Sussidji operattivi

(53) Id-dejta prinċipali tal-kontabilità u dawk kummerċjali tas-CCI-ajruport għall-perjodu 1999-2005 hija miġbura fit-tabella 2 li tidher f'din il-premessa. Tabella 2 Ċifri ewlenin tas-CCI-ajruport (eluf ta' EUR) (29) 1999 2000 2001 2002 2003 2004 2005 Dħul Ryanair […] (*) […] […] […] […] […] […] Dħul totali 2 664 2 943 3 328 3 522 2 747 2 665 4 314 Ħlasijiet lil Ryanair: […] […] […] […] […] […] […] Total tal-ispejjeż 2 933 3 217 3 746 4 318 5 171 4 553 4 957 Riżultat - 269 - 274 - 419 - 796 -2 424 -1 887 - 643 Assi 8 956 8 333 7 714 7 145 7 383 6 641 8 026 Ekwità 3 844 3 357 2 729 1 805 -1 093 -3 491 -4 341 Bilanċ totali 10 831 10 258 9 419 8 522 8 869 7 924 10 729

(54) Fid-deċiżjoni tal-ftuħ, il-Kummissjoni kienet indikat li fil-bilanċi finanzjarji tas-CCI-Ajruport relatati mas-snin 2000 sa 2006 identifikat kontabilità relatata ma' sussidji operattivi, li l-ammonti tagħha jidhru fit-tabella 3 f'din il-premessa: Tabella 3 Ammonti ta' sussidji operattivi li rċeviet is-CCI bejn is-sena 2000 u l-2006, (f'EUR) kif identifikati fid-deċiżjoni tal-ftuħ Stat Reġjun CGG Muniċipalitajiet Affarijiet oħra Total 2000 8 944 13 993 22 937 2001 28 314 15 299 43 613 2002 46 000 16 518 62 518 2003 12 603 400 331 412 934 2004 3 694 39 587 43 281 2005 500 000 850 000 13 758 1 363 758 2006 200 000 200 000 Total 46 000 8 944 528 314 898 114 667 669 2 149 041

(55) Franza tat l-ispjegazzjonijiet li ġejjin dwar dawn l-ammonti differenti. Fl-2005, is-CCI-ajruport irċeviet Eur 250 000 f'sussidji mingħand is-CAAC, Eur 600 000 mingħand is-CANM u Eur 500 000 mingħand is-CGG sabiex tkopri d-defiċit operattiv tagħha (30). Fl-2006, is-CCI-ajruport irċeviet ħlas ta' Eur 200 000 mingħand is-servizz ġenerali tas-CCI sabiex tkopri d-defiċit operattiv tagħha (31). Iżda skont Franza, l-ebda wieħed mill-ammont l-oħrajn imsemmija fit-tabella 3 li tidher fil-premessa preċedenti ma jikkorrispondi għal appoġġ finanzjarju mingħand awtoritajiet pubbliċi għall-attivitajiet ekonomiċi tas-CCI-ajruport. Fil-fatt, skont Franza: — is-somom ta' Eur 22 937 u Eur 43 613 imsemmijin rispettivament għas-snin 2000 u 2001 ġew allokati għat-tħaddim tax-shuttle bejn iċ-ċentru ta' Nîmes u l-ajruport; — is-somma ta' Eur 62 518 imsemmija għas-sena 2002 tinkludi l-ammont ta' Eur 16 518 għall-finanzjament tax-shuttle u Eur 46 000 f'sussidju mingħand il-FIATA taħt is-sistema nazzjonali ta' finanzjament tal-missjonijiet sovrani, kif spjegat qabel; — is-somma ta' Eur 412 934 imsemmija għas-sena 2003 tinkludi l-ammont ta' Eur 12 603 għall-finanzjament tax-shuttle, Eur 14 218 f'sussidju mingħand il-FIATA u Eur 386 103 f'finanzjament mogħti mill-Istat biex ikopri l-missjonijiet sovrani ta' sigurtà fl-ambitu tat-taxxa tal-ajruport u tal-FIATA; — is-somma ta' Eur 43 281 imsemmija għas-sena 2004 tinkludi l-ammont ta' Eur 3 694 għall-finanzjament tax-shuttle u Eur 39 587 f'sussidju mingħand il-FIATA; — is-somma ta' Eur 13 758 imsemmija fil-kolonna “oħrajn” għas-sena 2005 hija sussidju mingħand il-FIATA.

(56) F'dak li jirrigwarda lix-shuttle, din hija operata minn fornitur estern b'għajnuna finanzjarja mingħand diversi awtoritajiet pubbliċi. Din mhijiex ikkontrollata mis-CCI-ajruport u ma taqax fl-ambitu tal-attivitajiet tagħha.

(57) Barra minn hekk Franza ddikjarat li ħlief għall-ħlas ta' Eur 200 000 tal-2006, imsemmi fil-premessa 55, is-CCI ma għamlet l-ebda trasferiment bejn il-kontijiet tas-servizz ġenerali u l-kontijiet tas-servizz tal-ajruport tul il-konċessjoni kollha. Madankollu huma jenfasizzaw li sar xi self li jitħallas lura. Il-flussi u l-istokks (32) ta' dan is-self huma miġburin fil-qosor fit-tabella 4 li tidher f'din il-premessa. It-Tabella 4 Self mingħand is-servizz ġenerali lis-servizz tal-ajruport tas-CCI (f'EUR) (33) Self riċevut Stokk tas-self fi tmiem is-sena finanzjarja 1999 -13 157 2 740 804 2000 -43 669 2 697 135 2001 0 2 697 135 2002 420 074 3 117 210 2003 1 752 663 4 869 873 2004 1 429 624 6 299 497 2005 500 000 6 799 497 2006 2 938 660 9 738 157

(58) L-istokk tas-self mingħand is-servizz ġenerali tas-CCI ġie kkonvertit de facto f'sussidju meta twaqqfet il-konċessjoni ta' tagħmir pubbliku, fil-31 ta' Jannar 2006 (34). Fil-fatt, kif kienu jippermettulha tagħmel it-termini tal-kuntratt ta' konċessjoni tal-1965 (35). l-Istat temm din il-konċessjoni aktar kmieni fl-2006. Għalhekk ġie applikat l-Artikolu 48 tal-kuntratt ta' konċessjoni tal-1965, li jgħid li meta tintemm il-konċessjoni “l-Istat għandu jħallas lura lill-Kamra tal-Kummerċ is-self li din setgħet għamlet fuq ir-riżorsi proprji, eċċ.”.

(59) Finalment, il-Kummissjoni kienet innutat fid-deċiżjoni tal-ftuħ li għall-perjodu 2000-2006, is-CCI-ajruport ma kinitx irreġistrat spejjeż taħt l-intestatura “Kontribuzzjoni għan-nefqiet ġenerali tal-operatur” fil-kontijiet tagħha. Fid-deċiżjoni tal-ftuħ, il-Kummissjoni kienet ipotizzat li s-servizz ġenerali tas-CCI ma ffatturax spejjeż ġenerali relatati mal-użu tar-riżorsi tiegħu għall-ġestjoni, pereżempju amministrattiva jew tal-kontabilità, tas-servizz tal-ajruport. Madankollu, fit-tweġiba tagħha għad-deċiżjoni tal-ftuħ, Franza indikat li l-benefiċċji kollha komuni bejn id-diversi servizzi tas-CCI, inkluż is-CCI-ajruport, ġew iffatturati mill-ġdid, bil-kontribuzzjoni ta' kull servizz tkun iddeterminata skont skema ta' tqassim hija stess ibbażata fuq il-volum ta' benefiċċji użati minn kull servizz tas-CCI. Pereżempju, f'dak li jirrigwarda l-infiq għall-informatika, kull servizz iġorr l-ispejjeż skont l-għadd ta' kompjuters konnessi użati mis-servizz ikkonċernat. Franza pprovdiet id-dettalji tal-ammonti tal-parteċipazzjoni tas-servizz tal-ajruport fl-ispejjeż ġenerali bejn is-sena 2000 u l-2006, partita b'partita (kontroll tal-ġestjoni, ġestjoni tal-persunal, kontabilità, sistemi ta' kompjuters, provvisti, assigurazzjonijiet, posta).

3.2.3 GĦAJNUNA FINANZJARJA LIL VTAN

3.2.3.1 Il-kuntest kuntrattwali u s-sussidji operattivi

(60) Il-kumpanija Veolia Transport ngħatat l-operat tal-ajruport ta' Nîmes mill-1 ta' Jannar 2007. Il-firxa tal-kompetenzi tagħha u l-kundizzjonijiet tal-operat tagħha huma definiti fis-CDSP mis-SMAN, l-awtorità li tiddelega. L-għan ta' dan il-ftehim huwa l-operat, is-servisjar u l-manutenzjoni taż-żona ċivili tal-ajruport kif ukoll l-iżvilupp tat-traffiku u l-iżvilupp tas-servizzi għall-akkoljenza tal-ajruplani ċivili u għall-attività tal-kumpaniji installati fuq is-sit.

(61) Barra minn hekk, u skont l-Artikolu 1(a) tas-CDSP, Veolia Transport ħolqot il-kumpanija VTAN għat-twettiq tas-CDSP. Il-kumpanija ewlenija ta' VTAN, Veolia Transport, hija awtorizzata wkoll li twettaq attivitajiet kummerċjali oħrajn “relatati” (36) mal-missjoni tal-operat tal-ajruport.

(62) Skont l-Artikolu 27 tas-CDSP, is-SMAN tħallas lil VTAN kontribuzzjoni fissa kull sena biex tiżgura l-bilanċ finanzjarju tal-operat tal-ajruport. Din il-kontribuzzjoni hija kkalkulata skont id-differenza bejn l-impenn tal-kumpanija delegata fl-istima tan-nefqiet (total tal-obbligi flimkien ma' marġni netta qabel it-taxxa) u l-impenn ta' din tal-aħħar fl-istima tad-dħul. Din il-kontribuzzjoni hija fissa, ħlief għal evalwazzjoni annwali fuq il-bażi ta' formula prevista fl-Artikolu 27.6 tas-CDSP. Skont is-CDSP, l-ammont tal-kontribuzzjoni fissa huwa stabbilit għal Eur [1,2-1,5] miljun fis-sena netti mill-VAT (valur f'EUR 2005) f'xenarju ta' referenza li jikkorrispondi għall-kundizzjonijiet tal-operat prevalenti fit-tieni kwart tal-2006.

(63) Madankollu s-CDSP jipprovdi li l-ammont tal-kontribuzzjoni fissa jista' jinbidel f'każ li VTAN issib ruħha f'“xenarju alternattiv”, definit minn kriterji preċiżi stabbiliti fis-CDSP. Dan ix-xenarju alternattiv jikkorrispondi għal tnaqqis fl-attività, li joħloq tibdil fl-ippjanar tar-rotazzjoni tal-ajruplani fuq ir-rotot regolari li jwassal għat-tneħħija tat-tieni tim ta' persunal tal-ajruport u b'hekk jonqsu l-ispejjeż stmati. Skont is-CDSP, f'dan ix-xenarju alternattiv, il-kontribuzzjoni fissa tonqos għal EUR [1,0-1,3] miljun netti fis-sena.

(64) Barra minn hekk, is-CDSP jipprovdi li jekk f'sena partikolari, il-marġni qabel it-taxxa tal-operat tal-ajruport tkun ogħla mill-marġni prevista fil-bidu, jiġifieri, jekk l-ekonomija tal-attività tkun aqwa mill-ekonomija stmata u vinkolanti, [30 %-45 %] tal-firxa tal-marġni jitnaqqsu mill-ammont tal-kontribuzzjoni finanzjarja. Jekk wieħed jikkunsidra żieda ta' taxxa korporattiva ta' 10 % tal-firxa tal-marġni qabel it-taxxa, din il-formula ta' tnaqqis tippermetti tqassim ugwali tal-qligħ mhux previst fil-bidu bejn is-SMAN u VTAN.

(65) Fis-27 ta' Jannar 2010, ġiet konkluża l-ewwel klawżola addizzjonali għas-CDSP (“il-klawżola addizzjonali nru 1”), wara li VTAN ma rnexxilhiex tiġbor l-ammont tal-imposta relatata mal-awtorizzazzjoni ta' okkupanza temporanja ta' fabbrika fiż-żona tal-ajruport (il-fabbrika SGAÏ), fatt li ma kienx magħruf meta saret l-offerta ta' Veolia. Il-klawżola addizzjonali Nru 1 għas-CDSP żiedet il-kontribuzzjoni fissa b'EUR [20 000-50 000].

(66) Klawżola addizzjonali oħra (“il-klawżola addizzjonali Nru 2”) ġiet konkluża fl-20 ta' Lulju 2010 sabiex timpenja lil VTAN biex tibdel is-sistema ta' tkessiħ tal-pjattaforma. Hija tipprovdi li s-SMAN tikkumpensa lil VTAN il-valur mhux amortizzat tat-tagħmir fi tmiem id-delegazzjoni.

(67) It-tielet klawżola addizzjonali (“il-klawżola Nru 3”) għas-CDSP ġiet konkluża fit-23 ta' Marzu 2011. Din tintroduċi l-possibbiltà li tiżdied il-kontribuzzjoni fissa bl-ammont tas-sussidji li tingħata s-SMAN mingħand awtoritajiet pubbliċi oħrajn. Barra minn hekk din tipprovdi li s-SMAN għandha tittrasferixxi lil VTAN is-sussidju li rċeviet mir-Reġjun ta' Languedoc-Roussillon skont il-ftehim konkluż ma' din l-awtorità għall-appoġġ lill-iżvilupp tal-flussi turistiċi marbutin mat-traffiku tal-ajru bi prezz baxx. Dan is-sussidju jammonta għal EUR [100 000-300 000] għas-sena 2009. Fil-fatt, is-SMAN tikkunsidra li VTAN kienet impenjat xi nefqiet ta' appoġġ għall-iżvilupp tal-flussi turistiċi, u għaldaqstant xtaqet iżżid il-kontribuzzjoni fissa bl-ammont tas-sussidju riċevut.

(68) Franza indikat li dan is-sussidju kien maħsub biex ikopri l-ispejjeż impenjati minn VTAN sabiex tiffaċċja t-tnaqqis tat-traffiku li ħolqot id-deċiżjoni ta' Ryanair, f'Marzu 2009, li ma tibqax topera titjiriet mill-ajruport ta' Nîmes lejn East Midlands, u li tnaqqas l-għadd ta' rotazzjonijiet lejn Liverpool u Londra Luton.

(69) Skont VTAN, in-nefqiet impenjati, appoġġjati minn dan is-sussidju ta' komunikazzjoni fl-ebda każ ma ffinanzjaw reklamar addizzjonali għas-sussidjarja ta' Ryanair (AMS), iżda kellhom sehem mill-missjoni ta' servizz pubbliku ta' żvilupp tal-flussi turistiċi u ta' promozzjoni tal-ekonomija lokali. VTAN ingaġġat b'mod partikolari maniġer tal-kummerċ responsabbli mill-iżvilupp u l-marketing communication kif ukoll mill-approċċi tal-iżvilupp ajrunawtiċi permezz ta' diversi appuntamenti “b-to-b” fl-uffiċċji ewlenin tal-kumpaniji tal-ajru, diversi kampanji ta' “emailing” u l-parteċipazzjoni f'fieri u f'fora fil-qasam tat-trasport bl-ajru (bħal pereżempju l-fiera BMT ta' Napli fl-Italja li wasslet għal ftehimiet kummerċjali ma' ħames operaturi tat-turs Taljani) direttament orjentati lejn klijentela barranija.

(70) Fit-8 ta' April 2011, ġie konkluż protokoll ta' ftehim bejn is-SMAN u VTAN biex jiġi definit approċċ ikkoordinat dwar l-impenn tan-nefqiet meħtieġa għaż-żamma tal-attività tal-ajru wara l-1 ta' Lulju 2011, id-data ta' tmiem l-attività tal-bażi ajrunavali li kien jimplika r-reviżjoni tal-governanza tal-pjattaforma kollha.

(71) Mit-2 ta' Lulju 2011, l-Istat ittrasferixxa parti mill-perimetru taż-żona militari l-antika kif ukoll il-missjonijiet u r-responsabbiltajiet li qabel kienu jitwettqu mill-Ministeru tad-Difiża lis-SMAN. Dan it-trasferiment ħoloq tibdil fl-ambitu u r-responsabbiltajiet fdati f'idejn VTAN fil-kuntest tas-CDSP. F'dan il-kuntest, fit-30 ta' Ġunju 2011, is-SMAN u VTAN ikkonkludew klawżola addizzjonali ġdida għas-CDSP (“il-klawżola addizzjonali Nru 4”) li kellha l-għan li minn naħa testendi t-terminu inizjali tas-CDSP b'sena, u, min-naħa l-oħra, li temenda l-ambitu tal-obbligi tal-kumpanija delegata u l-modalitajiet ta' kumpens lilha. Minn din id-data VTAN saret responsabbli mill-attivitajiet li sa dak iż-żmien kienu taħt ir-responsabbiltà tal-Ministeru tad-Difiża, minbarra l-kontroll tas-sigurtà tal-ajru. Hija kellha wkoll tixtri t-tagħmir taż-żona militari, u tagħmel l-investimenti meħtieġa fuq dawn l-infrastrutturi.

(72) B'kunsiderazzjoni ta' dawn l-ispejjeż operattivi ġodda u l-ispejjeż addizzjonali ta' investiment, ingħatat kontribuzzjoni pubblika addizzjonali ta' madwar EUR [300 000-600 000] lill-kumpanija delegata għall-2011 u bħala sussidji għat-tagħmir. Is-sussidji għat-tagħmir kienu stmati għal madwar EUR [900 000-1 400 000] (EUR [300 000-500 000] għall-2011 u EUR [600 000-900 000] għall-2012). Fi tmiem id-delega, kellu jsir aġġustament mill-ġdid li jallinja l-ħlasijiet man-nefqiet li effettivament tkun għamlet VTAN u mat-taxxi li effettivament tkun daħħlet is-SMAN. Franza targumenta li s-sussidju msemmi hawn fuq kellu l-għan li jkopri investimenti li jaqgħu taħt l-attivitajiet sovrani kif ukoll xogħlijiet ta' akkreditazzjoni tal-ajruport li ma kinux previsti meta ngħatat id-delega ta' servizz pubbliku (37).

3.2.3.2 Investimenti fiż-żona tal-ajruport

(73) Is-CDSP jistipula li l-operatur huwa responsabbli minn parti mill-investimenti biss (38). Għaldaqstant VTAN trid tiffinanzja l-investimenti relatati mal-akkwist tal-materjal tar-ristorant, li jammonta għal EUR [150 000-350 000], l-organizzazzjoni tal-ħwienet tal-ajruport, u x-xiri tal-materjal meħtieġ għall-attivitajiet tat-terminal. Dawn l-investimenti, li jammontaw għal EUR [200 000-400 000], kienu previsti għas-sena finanzjarja 2007 u kellhom ikunu amortizzati tul is-CDSP. Skont il-klawżola addizzjonali Nru 2 (39), VTAN iffinanzjat it-tiġdid tas-sistema ta' tkessiħ tal-ajruport, li l-awtorità li tiddelega tintrabat li tieħu lura meta tintemm id-delega, għall-ħlas ekwivalenti tal-valur mhux amortizzat tal-beni lill-kumpanija delegata. B'mod ġenerali, l-operatur jiffinanzja l-manutenzjoni u t-tiġdid tat-tagħmir operattiv. L-investimenti l-oħrajn kollha jaqgħu taħt ir-responsabbiltà tas-SMAN u tal-awtoritajiet li jiffurmaw parti minnha.

(74) Mit-2 ta' Lulju 2011, l-ambitu tas-CDSP jinkludi ż-żona militari. Madankollu, skont Franza, it-trasferiment tal-ġestjoni taż-żona militari impona l-ħtieġa ta' xogħlijiet u ta' akkwisti indispensabbli biex il-pjattaforma tkompli topera, b'mod partikolari f'dak li jirrigwarda l-approvazzjoni tagħha (jiġifieri, biex isir it-trasferiment tal-ġestjoni taż-żona militari l-antika tal-ajruport ta' Nîmes u ta' missjonijiet li sa dak iż-żmien kienu jitwettqu mill-BAN, li wassal biex jinbidel l-ambitu tal-obbligi ta' VTAN u l-modalitajiet ta' kumpens lilha). Dawn ix-xogħlijiet ġew identifikati minn gruppi ta' ħidma li jinkludu d-Direttorat Ġenerali tal-Avjazzjoni Ċivili, il-Ministeru tad-Difiża, is-SMAN u VTAN. Kif intqal fil-premessa 72 bħala korrispettiv ta' dawn l-obbligi ġodda, VTAN kellha tirċievi sussidji għat-tagħmir li kienu stmati għal madwar EUR [300 000-500 000] għall-2011 u EUR [600 000-900 000] għall-2012, jiġifieri total ta' EUR [900 000-1 400 000].

(75) Skont Franza, l-investimenti li għamlet VTAN tul is-CDSP jammontaw għal EUR [600 000-900 000].

3.3 IL-KUNTRATTI KONKLUŻI MA’ RYANAIR U MA’ AMS

(76) L-istorja tal-attività ta' Ryanair fl-ajruport ta' Nîmes hija mfakkra fil-premessa 18.

3.3.1 IL-KUNTRATTI KONKLUŻI MAS-CCI-AJRUPORT

(77) L-awtoritajiet Franċiżi jiddikjaraw li l-attività kollha madwar il-pjattaforma, li kienet ibbażata fuq aktar minn 2 000 impjieg, kienet tagħmel parti minn bilanċ globali li kien jinvolvi l-koeżistenza tal-armata, ta' kumpaniji industrijali fis-settur tal-avjazzjoni (riċiklaġġ tal-fjuwil) u ta' attivitajiet ta' trasport tal-passiġġieri. F'dan il-kuntest ekonomiku, is-CCI ippruvat iżżomm ir-rotot operati fuq l-ajruport ta' Nîmes, għall-ewwel waħedha, imbagħad flimkien mal-awtoritajiet territorjali msieħba. Is-CCI ippruvat fost l-oħrajn tegħleb it-tnaqqis fit-traffiku rreġistrat mat-tħabbira tal-ħolqien tal-linja tat-TGV, li bdiet topera f'Ġunju tal-2001.

(78) L-awtoritajiet Franċiżi kkonfermaw ukoll li l-kuntratti u l-klawżoli addizzjonali ma' Ryanair u mas-CCI ma kinux ir-riżultat ta' xi deċiżjoni formali li kienet tawtorizza n-negozjati. B'hekk, Franza tiddikjara li l-konklużjoni tal-kuntratti ma' kumpaniji tal-ajru tikkonsisti f'att amministrattiv ordinarju li ma jeħtieġx l-approvazzjoni tal-Assemblea Ġenerali minħabba li l-president tas-CCI għandu setgħa wiesgħa fosthom id-dritt li jiffirma kuntratti f'isem is-CCI (40).

3.3.1.1 Il-ftehim tal-11 ta' April 2000 bejn is-CCI u Ryanair

(79) L-ewwel ftehim, iffirmat fil-11 ta' April 2000 bejn is-CCI u Ryanair għal perjodu ta' 10 snin, jistabbilixxi l-ammont ta' taxxi tal-ajruport applikabbli għal Ryanair. Il-kumpanija tal-ajru intrabtet ukoll li tipprovdi servizz kuljum lill-ajruport ta' Nîmes. Skont Franza, sar impenn bil-fomm dwar rata ta' tagħbija ta' 70 %, li fir-realtà nqabżet b'10 punti.

(80) Skont il-ftehim tal-11 ta' April 2000, Ryanair ibbenefikat minn xi skontijiet meta mqabbla mar-rati applikabbli fl-ajruport ta' Nîmes. Minħabba l-karatteristiċi u l-iskedi tat-titjiriet, il-kumpanija tal-ajru ma ħallsitx it-taxxi tal-ipparkjar u tal-immarkar bid-dwal. Ryanair ibbenefikat ukoll minn […]. It-taxxi fuq il-passiġġieri u fuq l-inżul li kienu japplikaw għall-kumpanija jikkorrispondu għal dawk fl-iskeda ġenerali tat-tariffi. Franza tfakkar li kwalunkwe kumpanija tal-ajru li topera l-istess volum ta' titjiriet ta' Ryanair setgħet tgawdi mill-istess tariffi (41).

(81) Bħala korrispettiv tal-iskontijiet mogħtija lil Ryanair fuq it-taxxa tal-groundhandling, dan il-kuntratt kien jipprovdi li tingħata multa finanzjarja lil Ryanair jekk din ma kinitx tilħaq il-mira annwali ta' passiġġieri. F'dan il-każ, Ryanair kellha tħallas multa ta' EUR […] għal kull passiġġier nieqes. VTAN tat rata aktar baxxa ta' EUR […] lil Ryanair, minħabba l-għadd kbir ta' titjiriet operati.

(82) Il-ftehim jipprovdi wkoll il-ħlas ta' parti mill-prodott tat-taxxa fuq l-inżul stipulata fil-kuntratt ma' Ryanair bħala sehem mill-ispejjeż ta' kummerċjalizzazzjoni. Din il-kontribuzzjoni kienet tinkludi parti mill-prodott tat-taxxa fuq l-inżul, ikkalkulata bħala d-differenza bejn l-ammont ta' taxxa fuq l-inżul imħallsa minn Ryanair u s-somma ta' EUR […], flimkien ma' parti mit-taxxa fuq il-passiġġieri ugwali għal EUR […] għal kull passiġġier tal-Komunità.

3.3.1.2 Emendi fil-ftehim tal-11 ta' April 2000

(83) Il-kuntratt tal-11 ta' April 2000 ġie emendat l-ewwel darba fi tmiem is-sena 2001 wara skambju ta' korrispondenza (42) u t-tieni darba f'Marzu tal-2004 (43). Dawn l-emendi jipprovdu żieda fil-ħlas mis-CCI lil Ryanair minħabba l-iżvilupp tar-rotot addizzjonali.

(84) Fil-fatt, l-emendi tal-2001 jipprovdu żieda fil-kontribuzzjoni għall-kummerċjalizzazzjoni mħallsa minn CCI lil Ryanair li issa ġiet stabbilita għal € […] għal kull passiġġier li jitlaq mill-ajruport ta' Nîmes fuq ir-rotot ipprovduti lejn Londra sal-31 ta' Ottubru 2002, diment li Ryanair toffri t-tieni rotta lejn Londra bħala servizz tas-sajf.

(85) Madankollu, l-emendi tal-2004 jipprovdu żieda fil-kontribuzzjoni għall-kummerċjalizzazzjoni ta' EUR […] għal kull passiġġier diment li t-tieni rotta lejn Londra tibda titħaddem matul l-istaġun tas-sajf (mid-29 ta' April 2004).

3.3.1.3 Il-kuntratt tal-10 ta' Ottubru 2005 bejn is-CCI u Ryanair

(86) Fl-10 ta' Ottubru 2005, ġie konkluż kuntratt ġdid bejn Ryanair u s-CCI, għal perjodu inizjali ta' ħames snin li jista' jiġġedded għal ħames snin. Retroattiv fl-1 ta' Jannar 2005, il-kuntratt jistabbilixxi l-ammont tat-taxxi tal-ajruport pagabbli minn Ryanair, li jikkorrispondi għall-iskema ġenerali ta' tariffi applikata fl-ajruport ta' Nîmes, minbarra l-eżenzjoni mit-taxxi fuq l-ipparkjar, fuq l-immarkar bid-dwal u […]. Barra minn hekk, il-kumpanija ngħatat miri ta' traffiku.

(87) Il-kuntratt il-ġdid jinkludi wkoll skema ta' inċentivi skont l-iżvilupp tat-traffiku. Din hija bbażata fuq il-ħlas minn CCI ta' kontribuzzjoni ta' EUR […] għal kull passiġġier li jitlaq mill-ajruport ta' Nîmes u ta' EUR […] għal kull inżul tul il-kuntratt kollu. Hija prevista klawżola ta' multi f'każ li Ryanair ma tilħaqx il-miri tat-traffiku maqbula fil-ftehim. Skont din il-klawżola, jekk il-volum ta' passiġġieri trasportati jkun bejn […] u […] % tat-traffiku mmirat, l-ammont tal-ħlas għal kull passiġġier jinżel għal EUR […] tul is-sena kollha kkonċernata u sakemm it-traffiku jiġi stabbilit mill-ġdid. Jekk il-volum ta' passiġġieri trasportati jkun inqas minn […] % tat-traffiku mmirat, […].

(88) Skont dan il-kuntratt, Ryanair tintrabat li topera: — rotta kuljum lejn Londra Stansted għal volum ta' 40 000 passiġġier fis-sena; — rotta kuljum addizzjonali lejn Londra Stansted matul is-sajf, għal sitt xhur konsekuttivi, għal volum addizzjonali ta' 22 000 passiġġier; — rotta lejn Liverpool erbat ijiem minn sebgħa, għal volum ta' 22 000 passiġġier; — rotta addizzjonali minn April 2006 lejn destinazzjoni li trid tiġi stabbilita għal volum ta' 22 000 passiġġier.

(89) Barra minn hekk, il-kuntratt jipprovdi multa finanzjarja applikabbli bħala parti mill-iskontijiet mogħtija lil Ryanair fuq it-taxxa tal-groundhandling kif ukoll multa ta' EUR […] għal kull passiġġier jekk il-mira annwali ta' passiġġieri ma tintlaħaqx.

3.3.1.4 Il-kuntratt tal-10 ta' Ottubru 2005 bejn is-CCI u AMS

(90) Fl-10 ta' Ottubru 2005, ġie ffirmat ukoll kuntratt għal perjodu ta' ħames snin li jistgħu jiġġeddu għall-istess tul ta' żmien, bejn is-CCI u l-Airport Marketing Services Limited (minn hawn 'il quddiem imsejħa “AMS”), sussidjarja 100 % ta' Ryanair. Dan il-kuntratt ukoll huwa retroattiv mill-1 ta' Jannar 2005. Is-suġġett ta' dan il-kuntratt huwa x-xiri mis-CCI tas-servizzi ta' kummerċjalizzazzjoni relatati, jiġifieri: — ħames paragrafi ta' 150 kelma fis-sezzjoni “ħames affarijiet x'tagħmel” fuq il-paġna tad-destinazzjoni Nîmes fis-sit elettroniku ta' Ryanair; — ħames links lejn is-siti elettroniċi magħżulin mis-CCI fil-faxxa tal-istatus fuq il-paġna tad-destinazzjoni Nîmes fis-sit elettroniku ta' Ryanair; — link lejn is-sit elettroniku indikat mis-CCI fis-Sezzjoni tal-“ħames affarijiet x'tagħmel” fuq il-paġna tad-destinazzjoni Nîmes fis-sit elettroniku ta' Ryanair; — link għal sebat ijiem fis-sena lejn is-sit elettroniku magħżul mis-CCI fil-paġna ewlenija tas-sit Ingliż ta' Ryanair. Il-miżuri kollha msemmijin hawn fuq, jew il-pakkett nru 1, huma pprovduti għall-ammont ta' EUR […] fis-sena, minbarra t-taxxi; — mat-tħabbira ta' rotot ġodda mill-ajruport ta' Nîmes fl-2006, link għal 26 jum fis-sena lejn is-sit elettroniku magħżul mis-CCI fil-paġna ewlenija tas-sit Ingliż ta' Ryanair (il-pakkett nru 2), għall-ammont ta' EUR […] fis-sena; — mat-tħabbira ta' rotot ġodda mill-ajruport ta' Nîmes fl-2007, link għal tlett ijiem addizzjonali fis-sena lejn is-sit elettroniku magħżul mis-CCI fil-paġna ewlenija tas-sit (il-pakkett nru 3), għall-ammont ta' EUR […] fis-sena; — fl-2005: offerta bil-posta elettronika ta' reklamar tad-destinazzjoni ta' Nîmes għall-ammont ta' EUR […] fis-sena; — fl-2006: offerta bil-posta elettronika ta' reklamar tad-destinazzjoni ta' Nîmes għall-ammont ta' EUR […] fis-sena; — fl-2007: offerta bil-posta elettronika ta' reklamar tad-destinazzjoni ta' Nîmes għall-ammont ta' EUR […] fis-sena.

(91) Dan il-kuntratt inbidel permezz ta' żewġ klawżoli addizzjonali: 1. Il-klawżola addizzjonali tat-30 ta' Jannar 2006 (emenda nru 1), li ttawwal it-terminu tal-kuntratt bejn is-CCI u AMS sa tmiem l-operat effettiv tal-ajruport, jiġifieri l-31 ta' Diċembru 2006 u dan, minkejja t-terminazzjoni tal-konċessjoni tat-tagħmir. Din il-klawżola addizzjonali tintroduċi klawżola ta' “sforzi aqwa” mis-CCI u minn AMS biex jiġi ffirmat kuntratt ugwali mal-operatur sussegwenti. Skont l-awtoritajiet Franċiżi, din il-klawżola addizzjonali hija l-konsegwenza loġika tal-estensjoni temporanja tal-operat tal-ajruport mis-CCI wara l-ftehim ta' konċessjoni (44). 2. Il-klawżola addizzjonali tas-17 ta' Ottubru 2006 (emenda nru 2), li tnaqqas l-ammont ta' servizzi ta' kummerċjalizzazzjoni pprovduti lis-CCI minħabba l-allegat nuqqas ta' kapaċità tas-CCI li timplimenta l-mezzi ta' kummerċjalizzazzjoni meħtieġa. Il-klawżola addizzjonali tipprovdi li s-servizzi ta' kummerċjalizzazzjoni pprovduti mill-2007 ikunu konformi mal-kuntratt bażiku. Peress li s-servizzi ta' kummerċjalizzazzjoni ġew sospiżi minn April u minn Lulju tal-2006 sal-31 ta' Diċembru 2006 minħabba li s-CCI ma setgħetx tipprovdi l-mezzi ta' kummerċjalizzazzjoni li kellhom jidhru fuq is-sit ta' Ryanair. Finalment, l-ammonti dovuti mis-CCI għas-sena 2006 huma dawn li ġejjin: — EUR […], minflok EUR […], skont il-pakkett nru 1; — EUR […], minflok EUR […], skont il-pakkett nru 2; — EUR […], minflok EUR […], skont il-pakkett nru 3; — servizz ieħor ta' EUR […] għal kull fatturazzjoni tar-reġistru, u li ma nbidilx, kien previst fil-klawżola addizzjonali.

3.3.2 IL-KUNTRATTI KONKLUŻI MA' VTAN (2007-2011)

(92) Franza ddikjarat li d-deċiżjonijiet li tiffirma d-diversi kuntratti ma' Ryanair ittieħdu biss mid-Direttur u mill-President ta' VTAN u għalhekk ma ġewx diskussi u lanqas saru laqgħat dwarhom (45).

3.3.2.1 Il-kuntratt tat-2 ta' Jannar 2007 bejn VTAN u Ryanair

(93) Fit-2 ta' Jannar 2007, ġie ffirmat kuntratt ta' servizzi tal-ajruport bejn Ryanair u l-kumpanija VTAN li jistabbilixxi l-ammont tat-taxxi li kellha tħallas il-kumpanija tal-ajru fuq l-inżul u fuq il-passiġġieri, u li jagħtiha kontribuzzjoni għal kull passiġġier bħala parti minn skema ta' inċentiva għall-iżvilupp tat-traffiku. Dan il-kuntratt kien validu mill-1 ta' Jannar sal-31 ta' Ottubru 2007.

3.3.2.2 Il-kuntratt tat-2 ta' Jannar 2007 bejn VTAN u AMS

(94) Fl-istess jum, il-kumpanija VTAN iffirmat kuntratt ta' servizzi ta' kummerċjalizzazzjoni mal-kumpanija AMS għax-xiri ta' servizzi ta' kummerċjalizzazzjoni li jammontaw għal EUR […]. Bħall-kuntratt preċedenti, dan kien validu mill-1 ta' Jannar sal-31 ta' Ottubru 2007.

(95) Fl-1 ta' Awwissu 2007, VTAN u AMS iffirmaw klawżola addizzjonali għall-kuntratt li fiha qablu dwar il-ħlas ta' kontribuzzjoni addizzjonali ta' EUR […] għall-perjodu ta' bejn l-1 ta' Settembru 2007 u t-28 ta' Frar 2008. Din il-klawżola addizzjonali kienet tiddetermina l-kundizzjonijiet biex Ryanair iżżomm ir-rotta lejn Charleroi għall-istaġun tax-xitwa 2007-2008. Franza tqis li din il-kontribuzzjoni addizzjonali ġiet imposta minn Ryanair fuq VTAN li, minħabba li kienet għadha ser tidħol fis-suq, ma kinitx f'pożizzjoni b'saħħitha biex tinnegozja t-tnaqqis ta' din il-kontribuzzjoni. Franza kkonfermat ukoll li din il-klawżola addizzjonali ma kinitx tali li taffetwa r-rotot u l-frekwenzi previsti fil-kuntratt tat-2 ta' Jannar 2007 jew it-traffiku mistenni (46).

3.3.2.3 Il-kuntratti tal-1 ta' Novembru 2007 bejn VTAN u Ryanair u AMS

(96) Fis-7 ta' Novembru 2007, ġew iffirmati żewġ kuntratti ġodda, għal terminu inizjali ta' sena li jista' jiġġedded tliet darbiet, sabiex jitwettqu l-kuntratt tas-servizzi tal-ajruport u l-kuntratt tas-servizzi ta' kummerċjalizzazzjoni li kienu waslu biex jiskadu. Għalkemm it-termini huma simili, il-ħlasijiet lil Ryanair u lis-sussidjarja tagħha żdiedu u laħqu l-ammont ta' EUR […].

3.3.2.4 Il-kuntratti tas-27 ta' Awwissu 2008 bejn VTAN u Ryanair u AMS

(97) Fis-27 ta' Awwissu 2008, żewġ kuntratti ġodda, wieħed dwar servizzi tal-ajruport u l-ieħor dwar servizzi ta' kummerċjalizzazzjoni, ħadu post il-qafas kuntrattwali deskritt hawn fuq, mill-1 ta' Novembru 2008, għal sena u li jistgħu jiġġeddu darbtejn.

(98) Skont il-kuntratt ta' servizzi tal-ajruport, Ryanair tintrabat li topera (47): — rotta kuljum lejn Londra Luton matul is-sajf u erbat ijiem minn sebgħa fix-xitwa għal volum ta' […] persuna fis-sena; — rotta lejn Charleroi erbat ijiem minn sebgħa, għal volum ta' […] passiġġier.

(99) Il-kuntratt il-ġdid jinkludi wkoll skema ta' inċentivi, jew “incentive scheme”, skont l-iżvilupp tat-traffiku. Din hija bbażata fuq il-ħlas minn CCI ta' kontribuzzjoni ta' […]. Bl-istess mod, il-kuntratt jinkludi wkoll multa ta' EUR […] li trid titħallas minn Ryanair għal kull passiġġier jekk il-mira tat-traffiku tkun inqas minn […] passiġġier.

3.3.2.5 Il-klawżoli addizzjonali tal-kuntratti tas-27 ta' Awwissu 2008

(100) Żewġ “klawżoli addizzjonali” tal-25 ta' Awwissu 2009 estendew rispettivament it-twettiq tal-kuntratt tas-servizzi ta’ kummerċjalizzazzjoni u tal-kuntratt tas-servizzi tal-ajruport sal-31 ta' Diċembru 2011.

(101) Il-klawżola addizzjonali Nru 1 għall-kuntratt ta' servizzi ta' kummerċjalizzazzjoni tat-18 ta' Awwissu 2010 żiedet fil-pront l-ammont tal-kontribuzzjoni ta' VTAN b'EUR [20 000-50 000] sabiex jintlaħqu turisti ġodda, skont il-partijiet kontraenti. Franza tqis li l-konklużjoni tagħha saret biex jinżammu relazzjonijiet kummerċjali tajbin bejn l-operatur tal-ajruport u Ryanair (48).

(102) Il-klawżola addizzjonali Nru 2 għall-kuntratt ta' servizzi ta' kummerċjalizzazzjoni tat-30 ta' Novembru 2010 b'rabta maż-żamma ta' Ryanair tar-rotta lejn Liverpool, żiedet fil-pront l-ammont tal-kontribuzzjoni ta' VTAN b'EUR [35 000-65 000]. Franza indikat li din il-klawżola addizzjonali ġiet konkluża taħt pressjoni magħmula minn Ryanair fuq VTAN rigward ir-rotta lejn Liverpool. Fil-fatt, it-tagħbija ta' din ir-rotta kienet naqset sew u Ryanair kienet heddet li tħassar […] frekwenzi fuq din ir-rotta u għamlet kundizzjonijiet għaż-żamma ta' dawn il-frekwenzi għal […] skont ix-xiri ta' servizzi addizzjonali ta' kummerċjalizzazzjoni biex jgħinu fir-reklamar ta' din ir-rotta (49).

4. RAĠUNIJIET GĦALL-BIDU TAL-PROĊEDURA TA' INVESTIGAZZJONIJIET FORMALI

(103) Il-Kummissjoni qieset li kellha tiftaħ il-proċedura ta' investigazzjoni formali sabiex tivvaluta l-kontribuzzjonijiet finanzjarji kollha mingħand id-diversi entitajiet u awtoritajiet pubbliċi lill-operaturi tal-ajruport mis-sena 2000 sad-data tad-deċiżjoni tal-ftuħ, fosthom b'mod partikolari l-kontribuzzjonijiet finanzjarji deskritti fis-sezzjoni 3.2, u tivvaluta l-għajnuna eventwali lil Ryanair prevista fil-kuntratti kollha bejn l-operaturi tal-ajruport u l-kumpanija tal-ajru u/jew is-sussidjarji tagħha mis-sena 2000 sad-data tad-deċiżjoni tal-ftuħ (il-25 ta' April 2012).

(104) L-ewwel nett, fil-valutazzjoni tagħha tal-kontribuzzjoni finanzjarji lill-operaturi tal-ajruport, il-Kummissjoni wriet id-dubji tagħha dwar l-eżistenza ta' vantaġġ ekonomiku skont l-Artikolu 107(1) tat-TFUE.

(105) L-operaturi tal-ajruport, kif ukoll Franza, iddikjaraw li l-ġestjoni tal-ajruport ta' Nîmes kienet tikkostitwixxi globalment servizz ta' interess ekonomiku ġenerali u għalhekk il-Kummissjoni vvalutat il-miżuri ta' appoġġ finanzjarju favur l-operaturi tal-ajruport fid-dawl tal-ġurisprudenza Altmark. Il-Kummissjoni vvalutat b'mod separat il-perjodu tal-operat tas-CCI – ajruport (mis-sena 2000 sal-1 ta' Frar 2006), il-perjodu kopert mill-ftehim ta' delega bejn is-CCI u s-SMAN (mill-1 ta' Frar 2006 sal-31 ta' Diċembru 2006) u dak ta' VTAN (2007-2012). F'dak li jirrigwarda l-perjodu tal-operat tas-CCI, hija kkunsidrat li l-ewwel kundizzjoni tas-sentenza Altmark ma kinitx issodisfata matul il-perjodu 2000 – 2006 u, għalhekk, li l-miżuri mogħtija lis-CCI u lis-CCI-ajruport ma setgħux jitqiesu bħala l-kumpens għal servizz ta' interess ekonomiku ġenerali matul il-perjodu 2000 – 2006.

(106) F'dak li jirrigwarda l-perjodu tal-operat minn VTAN, il-Kummissjoni kkunsidrat li l-awtoritajiet Franċiżi ma wrewx li l-ajruport ta' Nîmes jaqa' taħt xi każ eċċezzjonali li jippermetti li wieħed jikkwalifika l-ġestjoni tal-ajruport kollha kemm hija bħala servizz ta' interess ekonomiku ġenerali. Barra minn hekk, il-Kummissjoni esprimiet dubji dwar ir-rispett tar-rekwiżiti marbutin mat-tieni, it-tielet u r-raba' kundizzjoni tas-sentenza Altmark fil-klawżoli tas-CDSP.

(107) Rigward il-kontabilità tal-kontribuzzjonijiet finanzjarji fir-rigward tal-prinċipju tal-operatur f'ekonomija tas-suq, il-Kummissjoni ma setgħetx teskludi li l-kontribuzzjonijiet finanzjarji inkwistjoni taw lill-operaturi suċċessivi tal-ajruport ta' Nîmes vantaġġ selettiv fuq il-perjodu sħiħ kopert mid-deċiżjoni u allura ma setgħetx teskludi li dawn kienu jikkostitwixxu għajnuna mill-Istat.

(108) Barra minn hekk, il-Kummissjoni vvalutat ukoll il-kompatibbiltà tal-miżuri favur l-operaturi tal-ajruport mas-suq intern fid-dawl tal-Linji Gwida tal-2005 (50). u l-prattika deċiżjonali tagħha. Rigward l-għajnuna għall-investiment, il-Kummissjoni kkonkludiet li hija ma kellhiex elementi preċiżi dwar l-investimenti ffinanzjati mill-awtoritajiet pubbliċi għall-benefiċċju tal-operaturi suċċessivi tal-ajruport. F'dak li jirrigwarda l-kompatibilità tal-għajnuna operattiva mas-suq intern, il-Kummissjoni kkunsidrat li dawn il-miżuri huma għajnuna operattiva li l-kompatibilità eventwali tagħha mas-suq intern ma kinitx ġiet iġġustifikata mill-awtoritajiet Franċiżi.

(109) It-tieni, f’dak li jirrigwarda l-valutazzjoni tal-għajnuna eventwali mogħtija lil Ryanair, il-Kummissjoni qieset li l-kuntratti ta’ servizzi tal-ajruport u l-kuntratti ta’ servizzi ta’ kummerċjalizzazzjoni konklużi fl-istess żmien kellhom ikunu vvalutati flimkien, peress li Ryanair u AMS huma benefiċjarju wieħed tal-miżuri inkwistjoni. Il-Kummissjoni qieset li sabiex tiddetermina jekk dawn id-diversi kuntratti kinux jikkostitwixxu għajnuna mill-Istat, kien jeħtieġ li tikkunsidra dan il-prinċipju u tapplika l-kriterju tal-investitur privat f’ekonomija tas-suq fid-diversi dati li fihom ġew konklużi l-kuntratti, jiġifieri: — fid-data tal-konklużjoni tal-kuntratt ta' servizzi tal-ajruport ma' Ryanair, jiġifieri l-11 ta' April 2000; — fid-dati tal-korrispondenza ta' Novembru 2001 sa Frar 2002 u Marzu 2004, li temenda l-kuntratt ta' servizzi tal-ajruport konkluż ma' Ryanair fil-11 ta' April 2000; — fid-data tal-konklużjoni tal-qafas kuntrattwali l-ġdid li jinkludi l-kuntratt ta' servizzi tal-ajruport ma' Ryanair u l-kuntratt ta' servizzi ta' kummerċjalizzazzjoni ma' AMS, jiġifieri l-10 ta' Ottubru 2005; — fid-dati taż-żewġ klawżoli addizzjonali li jemendaw il-kuntratt tas-servizzi ta' kummerċjalizzazzjoni konkluż ma' AMS fl-10 ta' Ottubru 2005, jiġifieri l-emenda nru 1 tat-30 ta' Jannar 2006 u l-emenda nru 2 tas-17 ta' Ottubru 2006; — fid-data tal-konklużjoni tal-kuntratt ta' servizzi tal-ajruport ma' Ryanair u l-kuntratt ta' servizzi ta' kummerċjalizzazzjoni ma' AMS, jiġifieri t-2 ta' Jannar 2007; — fid-data tal-konklużjoni tal-kuntratt ta' servizzi tal-ajruport ma' Ryanair u l-kuntratt ta' servizzi ta' kummerċjalizzazzjoni ma' AMS, jiġifieri l-1 ta' Novembru 2007; — fid-data tal-konklużjoni tal-kuntratt ta' servizzi tal-ajruport ma' Ryanair u l-kuntratt ta' servizzi ta' kummerċjalizzazzjoni ma' AMS, jiġifieri l-1 ta' Novembru 2007; — fid-data tal-iffirmar tal-klawżoli addizzjonali tal-25 ta' Awwissu 2009 li jestendu t-twettiq tal-kuntratti tas-27 ta' Awwissu 2008 sal-31 ta' Diċembru 2011; — fid-dati tal-1 ta' Awwissu 2007, it-18 ta' Awwissu 2010 u t-30 ta' Novembru 2010, li huma d-dati tal-klawżoli addizzjonali li jemendaw b'mod sostanzjali l-kuntratti ta' servizzi ta' kummerċjalizzazzjoni konklużi ma' AMS.

(110) F'dan il-kuntest, il-Kummissjoni qieset fost l-oħrajn b'mod preliminari u fuq il-bażi tal-informazzjoni li kellha, li ma setgħetx teskludi li Ryanair/AMS ibbenefikat minn għajnuna mill-Istat minħabba l-qafas kuntrattwali u kummerċjali mal-operaturi suċċessivi tal-ajruport. Il-Kummissjoni qieset li l-miżura inkwistjoni setgħet tikkostitwixxi għajnuna mill-Istat mogħtija lil AMS mill-operaturi soġġetta għall-projbizzjoni fil-prinċipju tal-Artikolu 107(1) tat-TFUE. Din il-valutazzjoni kienet ibbażata fuq l-analiżi tal-informazzjoni ppreżentata minn Franza u ċ-ċirkostanzi tal-konklużjoni ta’ dan il-kuntratt.

(111) Barra minn hekk, il-Kummissjoni esprimiet id-dubji tagħha dwar kemm l-operaturi tal-ajruport, meta kkonkludew il-kuntratti ta' servizzi tal-ajruport u l-kuntratti ta' servizzi ta' kummerċjalizzazzjoni, ġabu ruħhom bħal operaturi prudenti f’ekonomija tas-suq li jsegwu politika strutturali, globali jew settorjali, u ggwidati minn prospetti ta’ profittabbiltà ftit jew wisq fit-tul. Fil-fatt, il-Kummissjoni osservat li ma kien hemm ebda studju tas-suq u/jew pjan ta' negozju dwar id-diversi kuntratti konklużi ma' Ryanair/AMS u li jsostnu b'mod ekonomiku d-deċiżjoni tal-ajruport li tidħol għal dawn l-impenji vis-à-vis Ryanair/AMS.

(112) Bl-għan li twettaq din l-analiżi, il-Kummissjoni pproponiet li tapplika l-prinċipju tal-fond waħdieni fil-kuntest tal-ġestjoni tal-ajruport waqt li tieħu inkunsiderazzjoni kemm id-dħul mill-avjazzjoni (taxxi tal-ajruport u groundhandling) kif ukoll id-dħul ikkaġunat mill-attività mhux relatata mal-avjazzjoni tal-ajruport (ħwienet, parkeġġi, eċċ.).

(113) Rigward il-perjodu tal-operat mis-CCI, il-Kummissjoni osservat li kien diffiċli li tistabbilixxi safejn l-iskontijiet u r-rimborż mogħtija fir-rigward tat-taxxi tal-ajruport u l-għoti tas-servizz ta' groundhandling bla ħlas ġew stabbiliti skont l-ispejjeż operattivi tal-infrastrutturi tal-ajruport, u allura l-ispejjeż tal-provvista tas-servizzi tal-ajruport. F'dan il-kuntest, il-Kummissjoni wriet dubji rigward il-fatt li s-CCI-ajruport aġixxiet bħal investitur prudenti f'ekonomija tas-suq fir-relazzjonijiet tagħha ma' Ryanair.

(114) Rigward il-perjodu tal-operat minn VTAN, il-Kummissjoni nnutat li t-twettiq tal-qafas kuntrattwali l-ġdid definit mill-2007 kien jidher li jiddeterjora ferm is-sitwazzjoni finanzjarja tal-operatur, u b'xiehda ta' dan il-Kummissjoni ma setgħetx teskludi li Ryanair/AMS ibbenefikat minn għajnuna mill-Istat minħabba l-qafas kuntrattwali u kummerċjali inkwistjoni.

(115) Fl-aħħar nett, il-Kummissjoni esprimiet id-dubji tagħha dwar il-kompatibilità ta’ dawn il-miżuri mas-suq intern skont il-Linji Gwida tal-2005.

5. IL-KUMMENTI TAL-PARTIJIET INTERESSATI

(116) Il-Kummissjoni rċeviet kummenti mill-partijiet interessati li ġejjin: is-CCI, VTAN, is-SMAN, Ryanair, AMS u Transport & Environment.

5.1 IL-KUMMENTI PPREŻENTATI MILL-PARTIJIET TERZI INTERESSATI WARA L-FTUĦ TAL-PROĊEDURA TA’ INVESTIGAZZJONI FORMALI

5.1.1 IL-KUMMENTI KONĠUNTI TAS-CCI, TA' VTAN U TAS-SMAN

(117) Iż-żewġ operaturi tal-ajruport matul il-perjodu kopert mid-deċiżjoni tal-ftuħ, b'mod partikolari s-CCI u VTAN, ippreżentaw il-kummenti tagħhom flimkien mas-SMAN. Minn hawn 'il quddiem, is-CCI, VTAN u s-SMAN sejrin jissejħu “l-Operaturi”.

(118) L-Operaturi jenfasizzaw li Veolia Transport u VTAN huma żewġ entitajiet separati. L-ewwel waħda hija l-kumpanija magħżula biex topera l-ajruport ta' Nîmes filwaqt li VTAN ħadet post Veolia Transport biex timplimenta l-ftehim ta' delega ta' servizz pubbliku.

5.1.1.1 Imfakkra l-missjoni ta' servizz pubbliku tal-operat tal-ajruport ta' Nîmes-Ales-Camargue-Cévennes

(119) L-Operaturi jfakkru li s-SMAN hija persuna ġuridika rregolata bil-liġi pubblika. L-allokazzjoni tal-missjonijiet ta' servizz pubbliku lis-SMAN issir mill-Istat Franċiż bħala parti mit-trasferiment tal-kompetenzi lill-awtoritajiet territorjali. L-Operaturi jiddikjaraw li, skont il-ġurisprudenza tal-Kunsill tal-Istat Franċiż (51), meta junjin konġunta tieħu ħsieb l-operat ta' ajrudrom, jeżisti servizz pubbliku inerenti għan-natura tal-attività tagħha. Is-SMAN iddeċidiet ukoll li tiddelega l-operat tiegħu lis-CCI imbagħad lil VTAN skont il-liġi Franċiża u soġġett għall-kontroll tal-legalità tal-Prefett ta' Gard mingħajr ma dan sab xi illegalità.

5.1.1.2 Miżura 1: valutazzjoni tal-kontribuzzjonijiet finanzjarji lill-operaturi tal-ajruport

5.1.1.2.1 L-eżistenza tal-għajnuna

5.1.1.2.1.1 Missjonijiet li jaqgħu taħt il-prerogattivi tas-setgħa pubblika u l-infrastrutturi li jintużaw għat-twettiq ta' dawn il-missjonijiet

(120) L-Operaturi jqisu li s-servizzi ta' tifi tan-nar fuq l-ajruplani u l-kontroll tal-periklu mill-annimali mhumiex servizzi marbutin mas-sigurtà iżda missjonijiet sovrani marbutin mas-sikurezza u koperti mit-taxxa tal-ajruport b'mod li jagħmilhom attivitajiet mhux ekonomiċi li ma jaqgħux fil-kamp ta' applikazzjoni tar-regoli Ewropej dwar l-għajnuna mill-Istat.

5.1.1.2.1.2 Il-finanzjament tal-operat

(121) L-Operaturi jenfasizzaw li matul il-perjodu tal-operat mis-CCI la l-avvanzi rimborsabbli mħallsin mis-servizz ġenerali tas-CCI għall-kontijiet tal-ajruport, u lanqas is-sistema ta' fatturazzjoni mill-ġdid tal-ispejjeż komuni ma jistgħu jitqiesu bħala atti li jistgħu jkunu vvalutati fid-dawl tar-regoli dwar l-għajnuna mill-Istat. Għaldaqstant, fl-ewwel każ, is-CCI ġabet ruħha bħal investitur privat biex tiżgura li l-kumpanija tagħha jkollha r-riżorsi meħtieġa u, fil-każ tas-sistema ta' fatturazzjoni mill-ġdid tal-ispejjeż komuni, minħabba li dawn jiġu deċiżi skont il-kriterji oġġettivi marbutin mal-volum ta' servizzi pprovduti għal kull servizz.

5.1.1.2.1.3 Il-kompatibilità tal-kontribuzzjoni fissa mal-ġurisprudenza ta' Altmark

(122) Obbligi ta' servizz pubbliku definiti b'mod ċar: l-Operaturi jirribattu l-opinjoni tal-Kummissjoni li l-iżvilupp tal-pjattaforma tal-ajruport, b'mod partikolari fil-każ tat-titjiriet kummerċjali, ma jikkwalifikax bħala servizz ta' interess ġenerali. Għall-kuntrarju, huma jikkunsidraw li (i) l-Istati Membri għandhom setgħa diskrezzjonali wiesgħa sabiex jiddefinixxu dak li jikkunsidraw bħala SIEĠ u li (ii) l-“iżvilupp tat-traffiku tal-ajru” għandu għan usa', jiġifieri l-ippjanar tat-territorju, għan li, skont l-Operaturi, kien diġà ġie rikonoxxut mill-Kummissjoni li jikkostitwixxi għan ta' interess ġenerali.

(123) Barra minn hekk, l-Operaturi ppreżentaw studju li juri li l-impatt tal-ajruport fuq l-ekonomija lokali huwa ferm ogħla mill-kontribuzzjoni fissa minħabba l-importanza tal-ajruport bħala pol ta' attività.

(124) L-Operaturi jirreferu wkoll għall-kontenut tas-CDSP sabiex juru li (i) is-CDSP fih għadd ta' obbligi marbutin maż-żamma u l-aċċessibbiltà tal-ajruport u (ii) VTAN hija mistennija li tiżgura l-kontinwità tas-servizz pubbliku billi tassumi obbligi li investitur privat, li jikkunsidra l-interess kummerċjali proprju, ma jassumix jew ma jassumix bl-istess mod, u lanqas fl-istess kundizzjonijiet, inkella tkun soġġetta għal sanzjonijiet.

(125) L-Operaturi jgħidu li l-Kummissjoni tinjora t-tifsira tal-espressjoni “żvilupp tat-traffiku tal-ajru”. Għall-kuntrarju tal-Kummissjoni li qieset li din il-missjoni tirrigwarda l-iżvilupp tal-pjattaforma tal-ajruport, l-Operaturi indikaw li, fis-sens usa' tagħha, din il-missjoni tikkorrispondi wkoll għall-ippjanar tat-territorju, li huwa għan ta' interess ġenerali definit b'mod ċar. Barra minn hekk, din il-missjoni tinkludi wkoll l-iżvilupp tal-qasam industrijali.

(126) L-Operaturi jenfasizzaw ukoll li, għall-kuntrarju tal-opinjoni tal-Kummissjoni, il-kumpensi mogħtija lil VTAN ma jiddependux mid-dinamika tal-attività tal-ajru. Fil-fatt, il-kontribuzzjoni fissa tieħu l-forma ta' kumpens ta' ammont fiss ta' EUR [1 200-1 500] elf fis-sena fix-xenarju ta' referenza u li jista' biss jonqos taħt ċerti kundizzjonijiet stabbiliti b'mod statutorju.

(127) Fl-aħħar, l-Operaturi jikkunsidraw li minħabba d-daqs tiegħu u r-rwol lokali tiegħu l-ġestjoni tal-ajruport ta' Nîmes għandha tkun ikkunsidrata kollha kemm hi bħala SIEĠ minħabba li l-Kummissjoni ma wrietx li operatur privat f'ekonomija tas-suq ikun lest li jassumi obbligi simili mingħajr il-kumpens għal servizz pubbliku.

(128) Parametri stabbiliti minn qabel biex jiġi ddeterminat l-ammont tal-kumpens: l-Operaturi jsostnu li l-kontribuzzjoni fissa mħallsa mill-kumpanija li tiddelega lill-kumpanija ddelegata kienet fissa, indiċjata biss kull sena skont formola definita b'mod ċar. Barra minn hekk, huma jispeċifikaw li ż-żidiet minn żmien għal żmien previsti fil-klawżoli addizzjonali emendatorji saru wara li seħħew avvenimenti mhux prevedibbli meta ġiet stabbilita l-offerta ta' VTAN.

(129) Kumpens ġust tal-ispejjeż maħluqa mill-obbligi ta' servizz pubbliku: l-Operaturi jibbażaw fuq analiżi kwantitattiva sabiex juru li ma hemmx kumpens żejjed lill-operatur tal-ajruport. B'hekk, minħabba d-daqs tal-ajruport ta' Nîmes, l-ispejjeż ekonomiċi kollha tal-operatur (minbarra l-missjonijiet sovrani) għandhom jittieħdu inkunsiderazzjoni sabiex jiġi ddeterminat jekk kienx hemm kumpens żejjed. F'dan il-kuntest, jeżisti telf ta' kważi EUR [1-3] miljun fuq il-perjodu 2007-2011. Huwa biss fl-ipoteżi li l-kontribuzzjoni fissa kollha kemm hi tiġi allokata biss għall-ispejjeż ta' servizz pubbliku stricto sensu li l-operatur jikseb qligħ ta' EUR [2-4] miljun. Fl-aħħar nett, l-Operaturi jenfasizzaw li, jekk wieħed jikkunsidra l-allokazzjoni tan-nefqiet fuq AMS għall-missjonijiet ta' servizzi pubbliċi, il-kumpens ikopri biss […] % tan-nefqiet fuq AMS li laħqu EUR [5-7] M matul il-perjodu 2007-2011, imnaqqsa mill-ispejjeż ta' servizz pubbliku stricto sensu li żgur ma jħallix lok għal kumpens żejjed.

(130) L-għażla tal-fornitur tas-servizz: l-Operaturi jibbażaw fuq studju ekonomiku indipendenti sabiex jiġġustifikaw li l-proċedura nnegozjata wasslet biex jintgħażel l-aktar operatur effiċjenti (i) billi tejbet l-effiċjenza tal-kuntratt u (ii) billi ppermettiet lill-Operaturi jifformulaw offerti aktar agressivi. Il-proċedura segwita fil-każ ta' Veolia tissodisfa l-aħħar kundizzjoni ta' Altmark peress li l-ispejjeż proviżorji li ntużaw biex jiġi kkalkulat l-ammont tal-kontribuzzjoni finanzjarja, jirriflettu l-ispejjeż ta' ajruport amministrat sew u tal-istess daqs ta' dak ta' Nîmes.

5.1.1.2.1.4 Kjarifiki dwar in-nefqiet fuq AMS

(131) VTAN tenfasizza li Ryanair u AMS huma żewġ entitajiet separati u li, għaldaqstant, ir-relazzjonijiet kuntrattwali magħhom iridu jkunu ttrattati b'mod separat. Barra minn hekk, l-Operaturi jsostnu li s-servizzi kollha offruti lil AMS kienu jiffurmaw parti mill-missjonijiet ta' servizz pubbliku fdati f'idejn VTAN. Ta' min ifakkar li l-għan ewlieni ta' dawn il-missjonijiet ta' servizz pubbliku huwa l-iżvilupp ekonomiku u turistiku tar-reġjun ta' Nîmes.

5.1.1.2.1.5 Il-finanzjament tal-infrastruttura

(132) L-Operaturi jikkonfermaw li l-uniċi xogħlijiet li saru direttament mis-CCI waqt l-operat tagħha tal-ajruport ta' Nîmes kienu jirrigwardaw it-tkabbir u l-adattament tat-terminal tal-passiġġieri, xogħlijiet iffinanzjati mir-riżorsi proprji tas-CCI jew minn self ikkuntrattat f'isimha. Peress li l-parti l-kbira ta' dawn ix-xogħlijiet saru matul is-snin 90, il-liġi li wieħed għandu japplika hija l-Linji Gwida tal-1994 li għalhekk iwassal biex il-finanzjament ta' dawn ix-xogħlijiet jevita l-kontroll tal-Kummissjoni fuq l-għajnuna mill-Istat.

(133) L-Operaturi jfakkru wkoll li l-investimenti li saru, minbarra t-terminal tal-passiġġieri, kienu allokati għall-bażi ajrunavali, filwaqt li l-attività kummerċjali kienet biss sekondarja.

(134) Matul il-perjodu tal-operat minn VTAN, l-investimenti ewlenin, li kienu prinċipalment ta' natura militari, kienu mmirati biex iġibu r-runway konformi. Dawn saru biex iwieġbu għall-ħtiġijiet ewlenin tal-BAN. Barra minn hekk, bejn l-2010 u l-2011 saru investimenti oħrajn biex iġibu t-terminal konformi minħabba opinjoni negattiva tal-Kummissjoni tas-Sigurtà li ma setgħetx tkun prevista fiż-żmien meta ngħata s-CDSP.

(135) Rigward il-finanzjament ta' ċerti investimenti mis-SMAN, l-Operaturi jiddikjaraw li din kienet l-unika soluzzjoni possibbli meta wieħed iqis it-terminu qasir tas-CDSP, ferm inqas mill-“perjodu ta' amortizzazzjoni tal-investimenti”. Barra minn hekk, huma jiddikjaraw li t-teħid tar-responsabbiltà tal-investimenti meta saret is-sejħa għall-offerti kienet timplika talba għal kumpens akbar mill-partijiet interessati. Fl-aħħar nett, huma jiddikjaraw li d-disponibbiltà bla ħlas tal-infrastruttura ma tagħtix vantaġġ lil VTAN peress, fin-nuqqas tal-appoġġ tas-SMAN biex isiru ċerti investimenti, l-ispejjeż marbutin ma' dawn ġew direttament integrati fl-ammont tal-kontribuzzjoni fissa.

(136) F'dak li jirrigwarda s-sussidju għat-tagħmir mogħti lil VTAN wara t-tluq tal-BAN, l-Operaturi jsostnu li l-investimenti relatati mas-servizz ta' salvataġġ u tat-tifi tan-nar fuq l-ajruplani fl-ajrudromi (“SSLIA”) u mal-ħolqien ta' sistema ta' trażmissjoni awtomatika tal-parametri (“STAP”) ma jistgħux jitqiesu li jaqgħu taħt l-attività kummerċjali tal-ajruport minflok taħt l-attivitajiet sovrani tagħha.

5.1.1.2.1.6 L-effett fuq il-kummerċ u l-kompetizzjoni intra-UE

(137) L-Operaturi jsostnu li ż-żona ta' kummerċ ta' ajruport reġjonali hija limitata għall-ajruporti li jistgħu jintlaħqu bil-karozza f'massimu ta' 60 minuta. Huma jinnutaw ukoll li l-klijenti tal-kumpaniji li joffru prezzijiet baxxi huma aktar sensittivi għall-ispejjeż tat-trasport sal-ajruport.

(138) Fir-rigward tal-ajruport ta' Montpellier, l-Operaturi jaħsbu li l-passiġġieri potenzjali tiegħu ma jkunux interessati jmorru Nîmes minħabba l-ħin żejjed li jkollhom jaħlu għall-vjaġġ u l-ispiża addizzjonali li tinħoloq. Barra minn hekk, l-ajruport ta' Montpellier iservi domanda turistika li tinsab pjuttost fil-punent tal-ajruport filwaqt li l-ajruport ta' Nîmes ikopri żona ta' kummerċ differenti. Fl-aħħar nett, l-eżistenza tal-istess destinazzjonijiet miż-żewġ ajruporti (Londra u Brussell) u l-istudju tat-traffiku tagħhom juri li mhemmx pressjoni kompetittiva bejn l-ajruport ta' Montpellier u dak ta' Nîmes.

(139) Bl-istess mod, fir-rigward tal-ajruport ta' Avignon, l-Operaturi jaħsbu li l-passiġġieri potenzjali tiegħu ma jkunux interessati jmorru Nîmes minħabba l-ħin żejjed li jkollhom jaħlu għall-vjaġġ u l-ispiża addizzjonali li tinħoloq. Barra minn hekk, id-destinazzjonijiet offruti miż-żewġ ajruporti huma differenti (ħlief għal Londra iżda f'dan il-każ l-ajruport tad-destinazzjoni huwa differenti u t-titjira li titlaq minn Avignon hija mmirata għal tip ieħor ta' passiġġier, jiġifieri l-passiġġieri tan-negozju). Barra minn hekk, stħarriġ fost il-passiġġieri fl-2011 jenfasizza kemm l-ajruport ta' Avignon huwa ftit li xejn importanti fost l-ajruporti ta' tluq l-oħrajn li jinsabu fir-reġjun.

(140) Rigward l-ajruport ta' Marsilja, l-Operaturi jenfasizzaw li, skont il-prattika deċiżjonali tal-Kummissjoni, l-attivitajiet ta' ajruport ta' kategorija D bħal dak ta' Nîmes ma jistgħux verament ifixklu dawk ta' ajruport bħal dak ta' Marsilja, li jirreġistra traffiku annwali ta' aktar minn seba' miljun passiġġier billi ż-żewġ ajruporti mhumiex sostitwibbli għal min jagħmel użu minnhom. Barra minn hekk, studju ekonomiku indipendenti juri li t-tnaqqis fin-numru ta' passiġġieri f'Nîmes wara l-ftuħ tat-terminal low-cost f'Marsilja fl-2007 huwa iżgħar mit-telf irreġistrat matul il-perjodu ta' qabel dan il-ftuħ.

(141) Rigward il-finanzjamenti mogħtija lis-CCI u lil VTAN, l-Operaturi jikkunsidraw li dawn ma jistgħux jaffettwaw lis-suq tal-operat tal-ajruporti billi l-koinċidenza taż-żoni kummerċjali tal-ajruporti ta' Montpellier, Avignon u Marsilja hija limitata ħafna.

5.1.1.2.1.7 Il-kompatibilità tal-miżuri mas-suq intern

(142) L-Operaturi jikkunsidraw li l-miżuri kollha eżaminati huma kompatibbli mas-suq intern. Peress li l-għan aħħari tagħhom huwa t-twettiq ta' missjonijiet ta' interess ekonomiku ġenerali, dawn il-miżuri jissodisfaw de facto il-kriterji ta' SIEĠ u għaldaqstant huma kompatibbli mal-Linji Gwida tal-2005.

5.1.1.2.1.8 Il-kompatibilità tal-għajnuna għall-finanzjament tal-operat mad-Deċiżjoni dwar is-SIEĠ (52)

(143) Il-perjodu tal-operat tas-CCI sa Frar 2006: l-għajnuna hija kompatibbli mas-suq intern billi (i) hemm mandant li qed jagħti missjonijiet ta' servizz pubbliku (b'mod partikolari l-AOT tal-1986), (ii) il-kumpens huwa limitat għall-ispejjeż meħtieġa biex jitwettaq is-servizz pubbliku (hemm mekkaniżmi legali bħaċ-Ċirkulari Nru 111 tat-30 ta' Marzu 1993 li jassiguraw kumpens ġust) u (iii) hemm kontrolli regolari għan-nuqqas ta' kumpens żejjed (rapporti ta' kull xahar biex ikun żgurat li l-baġit ivvutat twettaq kif xieraq).

(144) Il-perjodu tal-operat tas-CCI mill-1 ta' Frar 2006 sal-31 ta' Diċembru 2006: f'dan il-każ, il-kriterji tas-SIEĠ huma wkoll issodisfati billi (i) il-ftehim ta' delega tal-1 ta' Frar 2006 kien jimponi obbligi ta' servizz pubbliku definiti b'mod ċar, (ii) il-ftehim jistipula wkoll li l-kumpens għandu jkun limitat għall-ispejjeż meħtieġa biex jitwettaq is-servizz pubbliku, u (iii) ġew stabbiliti wkoll kontrolli regolari.

(145) Il-perjodu tal-operat ta' VTAN: is-CDSP jissodisfa wkoll il-kriterji, b'mod partikolari (i) l-eżistenza ta' mandant li jagħti missjonijiet ta' servizz pubbliku, (ii) il-limitazzjoni tal-kumpens għall-ispejjeż meħtieġa u (iii) in-nuqqas ta' kumpens żejjed peress li jeżisti rapport annwali lill-kumpanija li tiddelega li jinkludi r-riżultati ekonomiċi u finanzjarji tas-sena finanzjarja.

5.1.1.2.1.9 Il-kompatibilità tal-għajnuna għall-finanzjament tal-infrastrutturi mal-Linji Gwida tal-2005

(146) Għan ta' interess ġenerali definit b'mod ċar: il-miżuri ta' investiment inħolqu għal għan ta' interess ġenerali definit b'mod ċar, jiġifieri: l-iżvilupp ekonomiku u turistiku tad-Dipartiment ta' Gard peress li, skont l-Operaturi, l-impatt nett speċifiku tal-ajruport ta' Nîmes fuq l-ekonomija lokali jirrappreżenta madwar EUR 71 miljun kemm abbażi tal-impjiegi ġġenerati mill-ajruport kif ukoll mill-flussi netti ta' turisti.

(147) Il-ħtieġa u l-proporzjonalità tal-investimenti: il-parti l-kbira tal-investimenti saru fis-snin 90 u l-investimenti li saru fil-perjodu tal-operat tas-CCI kopert mid-deċiżjoni tal-ftuħ kienu żgħar u mmirati biex jaġġornaw lill-ajruport mal-istandards tas-sigurtà applikabbli. Barra minn hekk, l-investimenti li saru matul l-operat ta' VTAN kienu jikkonsistu: fit-tiġdid tar-runway fl-2007 u t-tiġdid tat-terminal bejn l-2010 u l-2011.

(148) Prospett sodisfaċenti għall-użu fuq terminu medju: l-Operaturi jsostnu li kienu jeżistu prospetti sodisfaċenti matul iż-żewġ perjodi tal-operat. B'hekk, is-CCI tenfasizza li, matul il-perjodu tal-operat, il-prospetti kienu pożittivi billi t-traffiku kien immultiplika bi 3,5 matul l-20 sena ta' qabel ir-ristrutturar tal-ajruport. Bl-istess mod, VTAN issostni li meta ġie konkluż is-CDSP, kien hemm prospetti sodisfaċenti fuq żmien medju.

(149) L-aċċess ugwali u mhux diskriminatorju għall-infrastrutturi: l-iskema ġenerali tat-tariffi kienet tiddetermina l-livell tat-taxxi li kellhom jitħallsu minn kull kumpanija li topera mill-ajruport ta' Nîmes.

(150) In-nuqqas ta' effett fuq l-iżvilupp tal-kummerċ li jmur kontra l-interess komuni: peress li l-għajnuna mogħtija ma tistax taffettwa lill-ajruporti li jinsabu fiż-żona kummerċjali tal-ajruport ta' Nîmes.

(151) Il-proporzjonalità u l-ħtieġa tal-għajnuna – effett ta' inċentiv: fin-nuqqas ta' dawn il-miżuri l-ajruport kien jingħalaq. Barra minn hekk, il-fatt li saret sejħa għall-offerti li tkopri l-ġestjoni tal-ajruport fl-2007 juri li l-ebda operatur ekonomiku ma kien jaċċetta li jidħol responsabbli għal dawn l-investimenti.

5.1.1.3 Il-miżura 2: valutazzjoni tal-għajnuna eventwali mogħtija lil Ryanair u lil AMS

5.1.1.3.1 Ir-riżorsi tal-Istat u l-imputabbiltà lill-Istat tal-ħlasijiet li għamlet VTAN lil Ryanair u lil AMS

(152) Il-perjodu tal-operat tas-CCI: l-Operaturi jsostnu li l-għajnuna ma tissodisfax il-kriterji ta' Stardust (53) f'dak li jirrigwarda l-imputabbiltà għar-riżorsi tal-Istat. L-Operaturi jsostnu li l-uniku argument li ressqet il-Kummissjoni sabiex tistabbilixxi l-imputabbiltà huwa s-superviżjoni eżerċitata fuq is-CCI skont id-dispożizzjonijiet tal-Kodiċi tal-Kummerċ Franċiż. Fil-fehma tagħhom, is-superviżjoni tar-reġjun hija limitata għal ċerti kategoriji ta' impenji finanzjarji, li bl-ebda mod ma jinkludu l-kuntratti ta' servizzi u ta' kummerċjalizzazzjoni konklużi mal-kumpaniji tal-ajru. Għaldaqstant, dan il-kriterju mhuwiex suffiċjenti biex jistabbilixxi l-imputabbiltà tar-riżorsi tal-Istat. F'dak li jirrigwarda l-bqija tal-kriterji tal-ġurisprudenza ċċitata aktar 'il fuq, l-Operaturi jqisu li (i) ma hemmx rabta ma' xi entità pubblika, (ii) id-deċiżjonijiet analizzati ttieħdu mis-CCI bħala parti mill-attivitajiet imwettqa f'kompetizzjoni ma' operaturi privati u (iii) ma ntweriex l-involviment tal-Istat fid-deċiżjonijiet analizzati.

(153) Il-perjodu tal-operat ta' VTAN: l-Operaturi jfakkru li ma hemmx rabta awtomatika bejn l-ammont tal-kontribuzzjoni pubblika mogħtija lil VTAN u l-kuntratti nnegozjati minn VTAN ma' Ryanair u ma' AMS. Rigward l-imputabbiltà tal-miżuri lill-Istat, il-miżura ttieħdet minn kumpanija privata b'mod li l-kriterji previsti fil-ġurisprudenza Stardust mhumiex issodisfati.

5.1.1.3.1.1 Vantaġġ selettiv

5.1.1.3.1.1.1 Valutazzjoni konġunta tal-kuntratti tas-servizzi tal-ajruport u l-kuntratti tas-servizzi ta’ kummerċjalizzazzjoni

(154) L-Operaturi ma jaqblux li l-kuntratti għandhom ikunu ttrattati b'mod konġunt kif ħabbret il-Kummissjoni peress li, fil-fehma tagħhom, iż-żewġ tipi ta' kuntratti għandhom kundizzjonijiet u għanijiet differenti.

5.1.1.3.1.1.2 Valutazzjoni tal-kuntratti ta’ servizzi ta’ kummerċjalizzazzjoni konklużi ma’ AMS

(155) Il-perjodu tal-operat tas-CCI: l-Operaturi jikkunsidraw li t-tixrid ta' reklami fuq siti tal-internet speċjalizzati huwa servizz essenzjali għall-iżvilupp ta' kwalunkwe ajruport reġjonali. Huma jikkunsidraw li din l-attività hija konformi mal-prattika tal-Kummissjoni u l-ġurisprudenza tal-Qorti tal-Ġustizzja minħabba li huwa servizz imħallas bil-prezz tas-suq.

(156) Il-perjodu tal-operat ta' VTAN: l-Operaturi jfakkru li l-pagamenti kollha li saru lil Ryanair saru bħala parti mid-delega ta' missjoni ta' servizz pubbliku mogħtija lil VTAN, b'mod partikolari għar-reklamar tar-reġjun u tal-iżvilupp ekonomiku u turistiku tiegħu.

5.1.1.3.1.1.3 Valutazzjoni tal-kuntratti ta’ servizzi fl-ajruport konkluż ma’ Ryanair

(157) L-Operaturi jikkunsidraw li l-Kummissjoni ma tistax tippretendi li ajruport żgħir bħal dak ta' Nîmes jitfa' l-ispejjeż kollha mġarrba fuq il-kumpaniji tal-ajru. Għaldaqstant, huma jipproponu li, biex jitkejjel ir-redditu tar-relazzjoni kummerċjali, għandhom jiġu kkunsidrati biss l-ispejjeż varjabbli esklussivament attribwibbli lill-kumpanija u jiġu esklużi l-ispejjeż fissi li jkollha ġġarrab fi kwalunkwe każ.

(158) Matul il-perjodu tal-operat tas-CCI: l-Operaturi jenfasizzaw li l-kundizzjonijiet mogħtija lil Ryanair setgħu jkunu offruti b'mod trasparenti u mingħajr diskriminazzjoni lil kwalunkwe kumpanija tal-ajru li tidħol għall-istess impenn ta' Ryanair.

(159) Matul il-perjodu tal-operat ta' VTAN: l-Operaturi jikkunsidraw li l-Kummissjoni ma tistax timputa 100 % tan-nefqiet fuq AMS lill-ispejjeż imputabbli għall-operat kummerċjali tal-ajruport peress li dawn l-ispejjeż kienu totalment jew parzjalment magħmulin fil-kuntest tal-missjoni ta' servizz pubbliku ta' VTAN għar-reklamar tat-territorju. Barra minn hekk, l-Operaturi jfakkru li l-ajruport ta' Nîmes kien l-ewwel ajruport amministrat minn VTAN u għalhekk, kien essenzjali għal VTAN li tiżgura l-preżenza ta' Ryanair, anki jekk tkun teħtieġ telf inizjali, sabiex tippermetti lill-grupp li jikseb l-esperjenza meħtieġa sabiex jiżviluppa l-attività tagħha ta' ġestjoni ta' ajruporti. Fl-aħħar nett, l-Operaturi jenfasizzaw li, f'dan il-kuntest, l-awtoritajiet pubbliċi (u b'mod partikolari s-SMAN) ma għandhom l-ebda rwol fir-relazzjoni kummerċjali stabbilita bejn Ryanair u VTAN.

5.1.2 RYANAIR

5.1.2.1 Kummenti ta' Ryanair dwar id-deċiżjoni ta’ ftuħ

(160) Ryanair ipprovdiet rapport imħejji minn Oxera, ditta indipendenti ta' konsulenza ekonomika, sabiex turi li l-kuntratti ta' Ryanair mal-ajruport ta' Nîmes jirrispettaw il-prinċipju tal-operatur f'ekonomija tas-suq. Dan ir-rapport jikkonkludi li l-medja tat-taxxi mħallsa minn Ryanair lill-ajruport ta' Nîmes hija ogħla mill-medja ta' dawk applikati f'ajruporti simili li jaġixxu bħal investituri f'ekonomija tas-suq (Oxera ħadet inkunsiderazzjoni l-ajruporti ta' […], […], […], […] u […]).

5.1.2.1.1 Nuqqas ta' għajnuna mir-“riżorsi tal-Istat”, nuqqas ta' imputabbiltà lill-Istat

5.1.2.1.1.1 Il-kuntratti mas-CCI (qabel l-1 ta' Jannar 2007)

(161) Il-Kummissjoni tinnota li Ryanair u AMS irċevew somom dovuti, skont il-kuntratti rispettivi tagħhom, mhux mis-CCI iżda minn entitajiet tal-Istat bħar-Reġjun ta' Languedoc-Roussillon.

(162) Ryanair tqis li l-Kummissjoni ma tistax issostni b'mod validu d-dikjarazzjonijiet tagħha dwar l-imputabbiltà lill-Istat u l-użu ta' riżorsi tal-Istat bl-argumenti tagħha dwar is-CCI. Ryanair tiddikjara li skont il-ġurisprudenza tal-UE (54) u fir-rigward tal-liġi Franċiża (55), l-Istat Franċiż ma jeżerċita l-ebda influwenza fuq il-proċess ta' teħid ta' deċiżjonijiet tal-Kmamar tal-Kummerċ, peress li r-rwol tiegħu huwa limitat għall-kontroll ta' ċerti deċiżjonijiet (“sorveljanza”) u l-approvazzjoni tiegħu mhijiex meħtieġa għall-konklużjoni ta' kuntratti bħall-“kuntratt ta' servizzi tal-ajruport” u l-“kuntratt ta' servizzi ta' kummerċjalizzazzjoni”.

(163) Ryanair tindika li mhux ir-riżorsi kollha tal-Kmamar tal-Kummerċ u tal-Industrija jiġu mit-taxxi, billi dawn għandhom ir-riżorsi proprji ġġenerati, pereżempju, mill-attivitajiet kummerċjali tagħhom. Fil-każ partikolari tal-ajruporti, il-Kmamar tal-Kummmerċ u tal-Industrija jridu jiffinanzjaw l-operazzjonijiet tagħhom fl-ajruporti b'mod awtonomu, skont il-Kodiċi tal-Avjazzjoni Ċivili Franċiż.

5.1.2.1.1.2 Il-kuntratti ma' VTAN (wara l-1 ta' Jannar 2007)

(164) Ryanair tiddikjara li l-fatt li huma kontribuzzjonijiet fissi juri biss li dawn il-kontribuzzjonijiet ma kinux marbutin ma' ħlasijiet preċiżi ta' VTAN lil Ryanair. Hija ssostni wkoll li l-Kummissjoni ma stabbilixxietx l-imputabbiltà tal-miżuri lill-Istat u li, għalhekk, l-analiżi ma tissodisfax il-kriterji meħtieġa għall-attribuzzjoni ta' miżura lill-Istat.

(165) Barra minn hekk, Ryanair tikkonkludi li l-bidla fl-imsieħba fil-kuntratti (is-CCI imbagħad VTAN) ġab tibdil fil-kundizzjonijiet tan-negozjati, li juri li VTAN ma kinitx sempliċi kumpanija paraventu għall-Istat Franċiż.

5.1.2.1.2 Applikazzjoni żbaljata mill-Kummissjoni tal-prinċipju tal-operatur f’ekonomija tas-suq

(166) Ryanair tqis li l-Kummissjoni naqset milli tqabbel il-kuntratti ta' Ryanair mal-kuntratti konklużi ma' ajruporti privati u pubbliċi-privati simili u tindika li, skont il-ġurisprudenza stabbilita fis-sentenza Chronopost (56), huwa biss fil-każ ta' nuqqas ta' investitur privat ta' referenza li wieħed jista' jgħaddi minn analiżi bbażata fuq is-suq għal analiżi bbażata fuq l-ispejjeż. Skont Ryanair, hemm ċertu numru ta' ajruporti li għandhom karatteristiċi simili għal dawk tal-ajruport ta' Nîmes li huma mħeġġa li jiffunzjonaw bħal investituri f'ekonomija tas-suq (57) u li l-Kummissjoni setgħet teħodhom bħala punti ta' referenza fl-analiżi tagħha. Barra minn hekk, Ryanair tqis li l-analiżi tal-Kummissjoni bbażata fuq l-ispejjeż sempliċiment issemmi lil dawn l-ajruporti.

(167) Barra minn hekk, Ryanair tispjega li, fil-kuntest attwali tal-avjazzjoni, ċerti fatturi jistgħu jappoġġjaw il-loġika kummerċjali b'tariffi bi spiża marġinali (saħansitra aktar baxxa). B'mod konkret, hija ssemmi l-fatturi li ġejjin: i) il-grad ta' kompetizzjoni fuq is-suq ikkonċernat, ii) l-interess li jiġu attirati kumpaniji tal-ajru lejn ajruport reġjonali li għandu setgħa limitata fuq is-suq, iii) l-eżistenza ta' esternalitajiet ta' netwerk fl-ajruporti, iv) il-vantaġġ ekonomiku li jirriżulta mill-impenji tal-kumpaniji tal-ajru f'termini ta' numru garantit ta' passiġġieri, v) id-definizzjoni korretta tad-dħul marġinali, vi) l-istorja u l-profil karatteristiku tal-ajruporti reġjonali Ewropej, u vii) id-definizzjoni korretta tal-ispejjeż marġinali.

(168) Rigward il-preżenza ta' esternalitajiet tan-netwerk fl-ajruporti, Ryanair issostni li dawn huma kemm unilaterali (aktar ma jeżistu rotot stabbiliti minn ajruport partikolari, aktar hemm possibbiltà li tikber l-attrazzjoni ta' dak l-ajruport) kif ukoll reċiproċi (il-kumpaniji tal-ajru jkunu aktar imħajra jibdew attivitajiet fl-ajruporti li jkollhom infrastrutturi tajbin f'dak li jirrigwarda aċċess għall-art u minimu ta' ħwienet, għaliex b'hekk jiġbdu aktar passiġġieri).

(169) Rigward il-vantaġġ ekonomiku li jirriżulta mill-impenji tal-kumpaniji tal-ajru f'termini ta' numru garantit ta' passiġġieri, Ryanair tiddikjara li l-frekwentazzjoni garantita u l-eżistenza ta' multi f'każ li ma jitwettqux l-għanijiet – kif previst fil-kuntratti ta' servizzi tal-ajruport iffirmati ma' Ryanair – jippermettu lill-ajruport mhux biss jippjana aħjar l-attivitajiet tiegħu u jadotta politiki ta' tnaqqis tal-ispejjeż f'livell ogħla milli kieku ma kien jeżisti l-ebda impenn, iżda wkoll jattira operaturi kummerċjali (58).

(170) F'dak li jirrigwarda l-ħtieġa li jitfassal approċċ koerenti għad-definizzjoni tad-dħul marġinali meta mqabbla ma' dik tal-ispejjeż marġinali, Ryanair tipproponi l-applikazzjoni tal-prinċipju tal-fond uniku li jikkonsisti fl-ikkunsidrar tad-dħul iġġenerat mill-attivitajiet kemm marbuta mal-avjazzjoni kif ukoll dawk li mhumiex, u hija sodisfatta bl-approċċ adottat mill-Kummissjoni f'dan ir-rigward. F'dan il-kuntest, Ryanair tippreżenta ċerta dejta finanzjarja relatata ma' diversi ajruporti reġjonali ta' daqs żgħir u medju fir-Renju Unit, li tista' turi l-eżistenza ta' korrelazzjoni ċara bejn iż-żieda fin-numru ta' passiġġieri u t-tkabbir tad-dħul mhux mill-avjazzjoni. B'dan, Ryanair tqis li jkun kummerċjalment sensibbli li wieħed ibaxxi t-taxxi tal-avjazzjoni applikati għall-kumpaniji tal-ajru li jiġġeneraw dħul mhux mill-avjazzjoni, sabiex jikber dan id-dħul (il-prinċipju tal-fond uniku jiġġustifika għalhekk tnaqqis fit-taxxi tal-ajruport).

(171) Rigward il-profil tal-ajruporti reġjonali Ewropej, Ryanair tosserva li l-ebda wieħed minnhom ma kien għall-bidu mfassal bħala inizjattiva kummerċjali tat-tip “investitur privat f'ekonomija tas-suq” (il-parti l-kbira minnhom inħolqu diversi għexieren ta' snin ilu bħala infrastrutturi pubbliċi maħsuba biex iwieġbu għal sensiela ta' ħtiġijiet bħal użu militari, l-avjazzjoni ċivili jew l-avjazzjoni ta' divertiment, eċċ.). Għaldaqstant, Ryanair hija konvinta li investitur f'ekonomija tas-suq għandu jikkunsidra kemm l-infrastrutturi tal-ajruport u l-ispejjeż fissi tal-operat u li d-deċiżjoni li jaċċetta jew le kumpanija tal-ajru fl-ajruport xejn ma taffettwa l-eżistenza jew l-għoli tal-ispejjeż irrekuperabbli inizjali, u b'hekk dawn l-ispejjeż għandhom ikunu injorati fl-analiżi tad-deċiżjoni. Ryanair tqis li l-għeluq tal-ajruport jista' joħloq spejjeż kbar, għaliex ikun jeħtieġ li wieħed jaħseb għal kumpens għan-nuqqas ta' rispett ta' ftehimiet kummerċjali fit-tul ma' partijiet terzi kif ukoll l-eżistenza ta' spejjeż oħrajn bħall-ispejjeż ta' terminazzjoni tal-impjiegi, l-ispejjeż ambjentali marbutin mad-dekontaminazzjoni tas-sit tal-ajruport, eċċ.

(172) Fl-aħħar nett, Ryanair tenfasizza li hija tapplika mudell ekonomiku differenti minn dak tal-parti l-kbira tal-kumpaniji tal-ajru l-oħrajn. Għalhekk, meta ajruport jilqa' lil Ryanair, dan jista' jfisser spiża aktar baxxa mill-ispiża li jista' jkollu li kieku kellu jilqa' trasportaturi oħrajn li jużaw firxa usa' ta' faċilitajiet tal-ajruport. Għaldaqstant, mill-perspettiva tal-investitur privat f'ekonomija tas-suq, kwalunkwe offerta kummerċjali normalment ittejjeb is-sitwazzjoni preċedenti, diment li d-dħul marġinali mistenni mill-ajruport ikun akbar mill-ispejjeż marġinali tiegħu. Barra minn hekk, kif diġà indikat, Ryanair tqis l-infrastrutturi tal-ajruport diġà mibnija bħala spiża irrekuperabbli li mgħandhiex ikollha impatt fuq l-għażliet marġinali li jagħmel l-ajruport. Barra minn hekk, l-ispejjeż operattivi fissi (bħall-ispejjeż tal-manutenzjoni tal-bini tat-terminal) mgħandhomx lanqas jiġu kkunsidrati fil-valutazzjoni tar-rispett tal-prinċipju tal-operatur f'ekonomija tas-suq, minħabba li dan il-prinċipju mhux suppost li jieħu bħala bażi riżultat ta' investiment eċċezzjonalment vantaġġjuż, iżda pjuttost għandu jibbaża fuq l-istandard minimu ta' investiment suffiċjenti li jissodisfa lil investitur privat. Ryanair tenfasizza l-ħtieġa li l-ispejjeż tal-investiment jiġu imputati b'mod xieraq, b'mod li jirriflettu l-użu li jagħmlu l-kumpaniji tal-ajru mill-faċilitajiet offr